text:
Intore Rucagu Boniface.
Abanyarwanda twese turi Intore nk’uko byemejwe na Nyakubahwa Minisitiri w’intebe Pierre Damien Habumuremyi,ubwo yagira ati, « Umunyarwanda udashaka kuba intore,ashaka kuba iki » ? . Ibi akaba yarabivugiye kuri BBC gahuzamiryango,mu kiganiro imvo n’imvano, avuga ku kibazo cy’abarimu b’abayehova banze kujya mw’itorero ry’igihugu.
Kuba « intore » ni byiza, kubera ziriya ndangagaciro za kirazira z’umuco nyarwanda, ariko iyo turi mw’itorero bakavuga ngo« Intore ntiganya ishaka ibisubizo »,bintera kwibaza byinshi….Ababitubwira baba bumva neza ibyo bariho bavuga cyangwa ni ugupfa kwiririmbira Intero zitagira ubutumwa (termes vide de sens !) zigamije kurangaza abantu gusa !
INTORE NTIGANYA ISHAKA IBISUBIZO KANDI ABANYARWANDA BOSE NI INTORE DONC ABANYARWANDA BAGOMBA KWISHAKAMO IBISUBIZO!
Ibi ku bwanjye mbibonamo guhunga inshingano(responsabilité) kuri Leta! Ibi byaba bitandukaniye he, na ya article 15 Perezida MOBUTU yatoje Abazayirwa? Débrouillez-vous ! Ibisubizo intore tugomba kwishakamo bitangirira he,bikageza he? Soyons cohérants.
(1) Niba ngiye kwivuza kuri mutuelle de santé,imiti ikabura,nk’intore nkishakamo igisubizo cyo kuyigurira muri pharmacie privé,mutuelle izansubiza amafaranga natanze muri pharmacie privée? Muraza kunsubiza ko mfite imyumvire iciriritse, kubera ko amavuriro yose mu Rwanda afite imiti n’ibyangombwa bihagije! salamare ko!
(2) Niba ndi umwarimu, kubera udufaranga duke mpembwa, ngakama izo ndagiye kugira ngo nzihe amanota zitakoreye nanjye mbone uko nkemura utubazo tw’iwanjye nk’intore yishakomo ibisubizo, muzangaya?
(3) Niba se ndi umupolisi mu muhanda, abashoferi bari mu makosa tukabyumvikanaho bakankubita agafaranga bakikomereza, dore ko n’agashahara kakiri gato, nk’intore yishakamo ibisubizo mu kwikemurira utubazo muzangaya? Hari icyaha nzaba nkoze?
(4) Umugore wanjye nantesha umutwe,nkamuhitana nk’intore nkishakira igisubizo ntabanje kwitabaza ubutabera ngo butwunge,muzangaya? Gute kandi nakemuye ikibazo mu buryo bwanjye?
(5) Ese niba nkora umuganda buri kwezi(twibukiranye ko FPR yaje itubwira ko umuganda ari uburetwa Habyarimana yadushyizemo!),imisoro ntanga muri Rwanda Revenue Authority ngo yagenewe ibikorwa remezo, naba nzayasubizwa? Njyewe nk’intore iyo umuhanda wacitse kubera imvura,ntanga umuganda mu rwego rwo kwishakamo ibisubizo.
-Hari byinshi ntarondora….
UMWANZURO
Abayobozi ba FPR bagombye kumva ko abaturage tutakiri ba MUGO, bakareka kutubwira imihigo y’IMIGERI! Baraturithymye bihagije! It’s enough! Nibahimbe KATA nshya izi bakoresha ntaho zizatugeza! Iyaba IMANA yabafashaga bakabona ibyiza biri mugufasha rubanda kugira imibereho myiza, bakava mu guteka imitwe, kuko amayanga yabo bagize politiki iyobora igihugu atazabura gusenya byinshi na beneyo bakabihomberamo bitavugwa, bo n’imiryango yabo !
Turi kumwe.


c: text/html

text:
Hari abo inyandiko » Quelle vie avec un handicap » yakoze ku mutima,bandikira uru rubuga.Bamwe ni ababa muri ubwo buzima,abandi bafite ababo butoroheye.Ubuhamya bwabo tuzagenda tububagezaho gahoro gahoro.
Reka duhere kuri ubu bwaturutse mu Ruhango.Umusomyi w’uru rubuga ubutugezaho yahuriye na ba nyir’ubwite mu isengesho ryo kwa Yezu Nyirimpuhwe.Yarabaganirije,asanga gusenga gusa bidahagije,yiyemeza kubabera intumwa.Tumutege amatwi kandi tubishyire ku muzirikanyi.
Abantu bari bakubise buzuye mu isengesho ryo gusabira abarwayi.Ubusanzwe riba buri cyumweru cya mbere cy’ukwezi kuri paruwasi gatolika ya Ruhango.Uku kwezi byari agatangaza kuko cyari icyumweru cya mbere cy’umwaka wa 2016,ukaba n’umunsi mukuru w’Ukwigaragaza kwa Nyagasani.
Igihe cyo gusingiza no gusaba cyarageze,aho buri wese atanga icyifuzo.Mu gihe abandi babaga bazamuye amaboko bavuga cyane,Jamila Kubwayo yasengaga atuje, ahagaze adashinga n’ubwo yari afite imbago imwe.
Ni umukobwa mukuru rwose.Ubumuga bwaje afite imyaka 18.Yafashwe n’imbasa ahinamirana amaguru yombi mpaka bamutije ibyuma;yabihawe n’abagiraneza b’Abataliyani bamusanze mu bitaro amazemo umwaka n’amezi 9.
Kwiga byaradindiye,arangiza ayisumbuye abo batangiranye bamaze imyaka 7 bakora.Nanone,imyaka 2 ishira yicaye mu rugo,yarabuze akazi.Yaje kubona ikiraka ku mubosi wikorera ku giti cye.Hashize imyaka 3 avunika ava ku kazi,atakaza urukweto(rw’ibyuma) rw’ibumoso.Mu gihe yari kwa muganga,shebuja aramusezerera.None amaze umwaka n’amezi 6 atazi icyerekezo.
Nyuma y’isengesho namusuye aho ataha.Nasanze hagendeka nabi rwose.Yarakwiye akagare gakomeye.Numvise yizera Imana cyane,namukomeje agatima, nti « Nyagasani ntasubiriza rimwe,ariko arasubiza ».
Ku rundi ruhande rwo hakurya,hari umwana wiyambariye Juru,ya uniforme y’abiga primaire.Udukayi yari yaturambitse hasi,ashyira imbago hejuru,na we arasenga.Naje kumwegera ambwira ko yitwa Dominata Murekatete.Ngo yasabaga Imana ko yamuha amaguru agororotse nk’ay’abandi,kuko ku ishuri bahora bamuseka.
Yari yaherekejwe na nyirakuru babana.Mubajije iby’imibereho yabo,yarasetse cyane ngo bitungiwe n’amasengesho.Ngo waba wabuze ibyo urya,ukajya kugura ibyuma n’amakayi!?Ngo Domina,Imana izamwimenyera!Abivuga aseka kandi ababaye.Nabonye ntacyo nabamarira,mbabaza niba bitababangamira ko amafoto yabo agera kure.Bati « Wabona Imana idusubirije muri abo bari kure ».Ni yo mpamvu mbandikiye ngo mutugereze ubu butumwa ku bandi basomyi.Murakoze.
Yari Sekabuke Asman,Kigali
Uwumva ubu butumwa haricyo ashoboye kubukoraho,yatwandikira kuri kubahonet@gmail.com tukamuhuza n’umwe muri bo(yihitiyemo) cyangwa bombi.Natwe tuzakurikiza iyi nama ya Pawulo Mutagatifu:« Utangana umutima mwiza ntagayirwa icyo adafite,ashimirwa icyo yatanze.« (2 Kor.8,12)
P.B

robotstxt: allowed

filter: keep


text:
Buri mubyeyi wese aba afite inzozi zo kubona abana be bakura neza, haba mu gihagararo, mu bwenge no mu burere, ku buryo aba yiteguye gutanga ibishoboka byose kugira ngo abigereho.
Hari ibintu bitanu ukwiye kwitaho kurusha ibindi mu guha uburere bwiza abana bawe nk’uko urubuga Inc.com rubigaragaza.
Nk’umubyeyi usabwa mu buryo buhoraho kwereka umwana inzira akwiye kunyuramo, ukamucyaha aho biri ngombwa kandi ukamwereka ko uzahora uhari ku bwe. Mu gitabo cyiswe ‘How to Raise Successful Kids’ cya Bill Murphy, avugamo ibintu bitanu byafasha umubyeyi kugera ku ntego y’uburezi n’uburere buzima ku mwana we.
1.Kubabera icyitegererezo
Abana baba bakeneye kugira abantu b’ibyitegererezo bareberaho ariko mbere na mbere nk’ababyeyi baba bagomba kuza ku isonga muri byo cyane cyane uburyo bitwaramo mu gihe ibintu bitagenze neza.
Aha ngo biba byiza guca muri ibi bihe wirekuye, udahisha ukuri kandi uburyo bwo kubicamo bukaba mu mucyo. Ugomba kureka bakabona ko mu buzima hari ibyo ugerageza ntibigende uko ubyifuza ariko ntibiguce intege. Ibi bizabafasha kubona ko batagomba gutinya cyangwa kugira ikimwaro cyo kuba batsindwa mu gihe bari batanze imbaraga zabo zose, maze baharanire kongera kugerageza kugeza bikunze.
Uko abana barushaho kubona ababyeyi babo bagerageza ibintu ntibikunde ariko ntibacike intege ngo bibatoza kwihangana nk’uko ubushakashatsi bwakorewe muri Kaminuza ya Massachusetts mu 2019 bwabigaragaje.
2.Kubatoza gusohoka bagatembera
Uretse kuba muri iki gihe Isi ihanganye n’icyorezo cya Covid-19 kitemerera abantu gukora ingendo nyinshi nk’izo zo gutembera ariko abana mu buzima ngo baba bakeneye gutozwa gusohoka bagatembera.
Ubushakashatsi bwerekanye ko iyi minsi y’icyorezo yatumye abana badasohoka ngo bidagadure nk’uko bisanzwe, yagize ingaruka zikomeye ku marangamutima n’imirebeho yabo myiza nubwo iyi ngaruka itanasize abakuru.
Ubushakashatsi kandi bwagaragaje ko abana bemererwa n’amashuri yabo kuba basohoka bakajya mu karuhuko hanze cyane cyane abahungu, nyuma y’iminsi ibiri biba byabongereye ubuhanga mu gusoma ugereranyije n’abo amashuri atemerera kujya muri ako karuhuko.
Abantu bakuru kandi ngo iyo babashije nibura gufata iminota 20 hanze cyangwa se mu busitani buri munsi bibafasha kugira ubuzima n’intekerezo byiza.
3.Kubigisha kwimakaza ineza
Mu nyandiko ya Adam Grant n’umugore we, Allisson Sweet Grant yasohotse mu kinyamakuru The Atlantic bavuzemo ko nibura 90% y’ababyeyi b’Abanyamerika bavuga ko ‘bashyira ku isonga kubona abana babo bita ku bantu bakagira ineza’ nubwo mu babajijwe, abana 81 % bo bavuga ko ababyeyi babo baha agaciro cyane ibifatika abana bagezeho cyangwa se bagaha agaciro ibyishimo kurusha ibyo by’ineza no kwita ku bandi.
Inyandiko y’uyu muryango wa ba Grant, yerekana ko kugira ineza no kubasha kwita ku bandi, nyuma y’igihe runaka bigira ingaruka nziza zirimo no kuba umuntu yaba umukire cyangwa se akagera kuri byinshi mu kazi ke ka buri munsi.
4.Kubataka mu buryo bwiza
Hari uburyo bwiza bwo gushimagiza umwana no kumutaka ku byo yagezeho ushima imbaraga yakoresheje, aho kubikorera cyane ibyo yaguhaye nk’impano. Aha hatangwa urugero nk’igihe yatsinze neza mu ishuri cyangwa se igihe bitagenze uko wabiteganyaga.
Bumwe mu buryo bukwiye bwo kumubwiramo ni: “Ndakwishimiye cyane, nabonye uko wakoresheje imbaraga nyinshi wigira iki kizamini.”
Aha ni mu gihe byagenze neza. Mu gihe bitagenze neza, ugirwa inama yo kumubwira mu mvugo igira iti “Nari niteze ko ushobora gukora neza muri iki kizamini, kuko ubusanzwe uri umuhanga kandi ushoboye imibare.”
Ikindi ababyeyi bagirwaho inama ni uko mu gushimagiza umwana mu gihe atakoze neza ugomba kubikorana ubushishozi kuko ngo abana ari abahanga ushobora kubibakorera bazi ko batakoze neza bakabifata nko kubaninura. Ababyeyi banagirwa inama yo kwiga gushyiramo abana babo akanyabugabo mu gihe bitakunze, bakababwira ko babizi ko bashoboye kuba bakora ibintu neza kurushaho.
Ni byiza kumenya kubashima no kubanenga mu rugero kuko ngo igihe cyose birenze igipimo usanga biganisha ku kubagiraho ingaruka zirimo gutsindwa, kugira agahinda gakabije n’ibindi.
5.Ugomba guhora uhari ku bwabo
Iyi ngingo nubwo igoye ku babyeyi mu gihe ubuzima ku isi busigaye busa n’ubutegeka abantu gushakishiriza mu mihanda itandukanye bigatuma rimwe na rimwe imiryango isa n’itandukanye ariko ngo ni ingenzi ko buri gihe ababyeyi bahora bahari ku bw’abana babo.
Umubyeyi aba agomba guhora ari hafi y’umwana we akamufasha mu buryo butandukanye nubwo aba akwiye kumutoza kumenya gukora ibintu byinshi yifashije ariko ngo ibyo aba agomba kubimukorera amuri hafi.
Nk’umubyeyi, ugomba guhora uri hafi y’umwana wawe cyane cyane mu gihe ahuye n’ibimugora kuko akubona nk’ingabo imukingira bikamufasha kugera kwinshi mu buzima bwe.
Ababyeyi bagirwa inama yo gukora ibi kenshi gashoboka kuko bifite igisobanuro gihambaye ku kugira icyo abana bageraho mu buzima bwabo.
Refe.duncanville.com


text: Nuko umwe muri rubanda abwira Yezu ati «Mwigisha, mbwirira umuvandimwe wanjye tugabane umurage wacu.» Ariko we aramusubiza ati «Wa muntu we, ni nde wangize umucamanza wanyu cyangwa ngo mbagabanye ibyanyu?» Yungamo ati «Muramenye, mwirinde kugira irari ry’ibintu, kuko n’aho umuntu yatunga ibintu byinshi bite, nta bwo ari byo byamubeshaho.» Nuko abacira uyu mugani, ati «Habayeho umuntu w’umukungu wari wejeje imyaka myinshi. Aribaza ati ‘Ndagira nte, ko ari nta ho mfite mpunika imyaka yanjye?’ Nuko aribwira ati ‘Dore uko ngiye kubigenza: ndasenya ibigega mfite, nubake ibindi bibiruta; mpunikemo ingano zanjye n’ibindi bintu byanjye byose. Maze nzibwire nti: dore mfite ibintu byinshi mpunitse, bizamaza igihe kirekire; ubu ngiye kuruhuka, ndye, nywe, ndabagire.’ Ariko Imana iramubwira iti ‘Wa kiburabwenge we, muri iri joro uri bunyagwe ubuzima bwawe. Ubwo se ibyo wahunitse bizaba ibya nde?’ Nguko uko bimerera umuntu wikungahaza ubwe, aho guharanira ubukungu buva ku Mana.»


text:
Yanditswe na UMUHIRE Valentin
Mu ijambo rye atangiza umwiherero wa 17 w’abayobozi, Perezida Kagame yagarutse ku myitwarire ya bamwe mu bayobozi bitiranya inzego bayobora n’uturima twabo , avuga ko nebe abo ibyo bakora atari byo.Umukuru w’Igihugu ati “Urwego uyobora si urwawe,Minisiteri uyobora si iyawe”
Hari imikorere idahwitse Perezida Kagame yagiye atunga agatoki nubwo ateruraga ngo asobanure neza ibyo aribyo.Umukuru w’Igihugu yagiye abaza abayobozi mu nzego zitandukanye umwe ku wundi , aho bahurira n’imirimo bashinzwe.
Yahereye ku muyobozi wa Banki Nkuru y’Igihugu Bwana Rwangombwa amubaza niba ajya yicara akumva ko Banki Nkuru ari iye,ati “ujya wicara ukumva ko banki nkuru ari iya Rwangombwa?” Yanabajije Umuyobozi wa Rwandair Yvonne Makolo niba ajya yumva ko Rwandair ari iye?Ageze kuri Francis Gatare uyobora Ikigo cy’igihugu gishinzwe ubucukuzi bw’amabuye y’agaciro ati”Francis amabuye y’agaciro ni ayawe?uyagabira uwo ushaka ukima uwo ushaka?”.Ageze kurii Minisitiri w’Ubutabera Johnson Busingye ati” ubutabera ubuha abo ushaka abandi ukabihorera?”.
Muri ibyo bibazo byose yabazaga abayobozi umwe ku wundi Perezida Kagame yasoreje kuri Guverineri w’Intara y’Amajyaruguru Gatabazi Jean Marie Vianney ati “Intara y’Amajyaruguru ni iya Gatabazi?”,Yongeraho ati “buriya urica ugakiza?”…
Aha Perezida Kagame yashakaga kwerekana ko hari bamwe mu bayobozi biyitirira inzego bayobora bakazifata nk’uturima twabo,maze Asoza a agira ati “urwego ukorera si urwawe.”
Yasabye abananirwa inshingano ko batandukana amahoro
Umukuru w’Igihugu kandi yasabye Abayobozi bari mu mwiherero ko ibyo badakwiye kubirwaniramo,asaba abumva ko bananiwe inshingano bahawe gufata iya mbere bagasezera.Ati “dukwiye kuba dutandukana neza “
K’uruhande rw’abikorera Umukuru w’Igihugu nabo yababwiye ko “kwikorera bitavuze gukora ibyo wishakiye uko ubishaka kuko uba ubikorera abanyarwanda.”Ashingiye kuri izo ngero zitandukanye niho yabwiye abayobozi ko atazigera yivanga na rimwe mu buzima bwite bwabo ariko ko ibirebana n’igihugu azajya abibabaza.
Ati ” iby’umuntu akora ku giti cye ntibindeba,simbijyamo ntabwo nzaza kukubaza ibyo mu rugo rwawe,sinzakubaza uwo mukundana,uwo musangira,…oya simbijyamo;ariko ibintu bijyanye n’Igihugu turabipfa,turaza kubipfa,imico myiza nagize nkabihorera iraza gushira .”
Umukuru w’Iguhugu yanenze umuco mubi wo guhishirana uri mu bayobozi bamwe na bamwe kugeza naho bahishira abakoze ibyaha!Ati ” ibintu bikaba mu bireba mwarangiza mu gaceceka.iyo ntabimenye ngo mbikurikirane muraceceka,igihe cyagera mukazansubiza ko mutabimenye!”Umukuru w’Igihugu ati “oya sibyo! Kandi namwe murabizi ko atari byo”.


text:
Aho ni mu gihugu cy’ubushinwa aho umusore n’inkumi bakundana bafotowe barimo baterera akabariro neza neza mu mva iri mu irimbi ryaho mu bushinwa nk’uko urubuga rwa chinasmack.com rubitangaza. Ubwo basaga nk’abaherekezanije babashije kwinjira ahabikwa ibisigazwa by’imibiri y’abitabye imana, barora hirya no hino babona ntanumwe ubareba niko kwitegereza isanduko bahambamo abapfu yari hafi aho muri iryo rimbi bigira inama yo kuyifashisha.
Nk’uko bigaragazwa n’amafoto yafashwe n’icyuma gifata filimi cyo muri iryo rimbi, ntibatindiganije na gatoya ahubwo barasabanye bishyira cyera doreko ntacyo bikangaga.
Nyuma yo kugaragarizanya urukundo rwinshi, umusore yiyegereje umukobwa amwinjiza mu isanduku y’abitabye imana ariho gahunda zakurikiriyeho.
Iyo nkumi n’uwo musore, bakekaga ko bari bonye kandi bumvaga nta soni bafite na gatoya kubw’uko bumvaga biherereye bihagije kuko ntibari baziko hari icyo cyuma gifata amashusho(camera de surveillance) kuko barinze bitahira batamenye ko hari icyabaye.
Nyuma yo guterera akabariro mu isanduku y’abapfuye barikubise barataha
Nk’uko benshi mu bamenye iyo nkuru bakomeje kubivuga, byagaragaye nk’uburyo bwo gutsinda ubwoba ariko bitera benshi kwibaza impamvu bahisemo irimbi. Niba ari gahunda bari bateguye cyangwa se niba ari ibyabagwiririye ntawabimenya.
Imibonano mpuzabitsina nk’iyi itunguranye ikunda kuba isoko y’ibibazo byinshi nka sida ndetse n’inda z’indaro gusa aba bo barakabije umenya ahari hari ibyo bikuragamo ntawamenya.
Video Abakobwa Beza
Bavumbuwe bari guterera akabariro mu mva
Labels: urukundo, utuntu n'utundi


text:
IGICE1:Ubuhamya bwa Florence|Umugabo atarakizwa yankubitaga ferabeto, amaze gukizwa Imana yaduhaye inzu binyuze mu ivu ry’amakara
Yanditswe na:
Ubwanditsi
2020-10-15 01:23:50
Nitwa Florence navutse mu mwaka w’1976 ahitwa I shyorongi, tuvuka turi abana babiri mama yatubyaye ashaje kuko yari yarabuze urubyaro
Njya gukizwa nakiriye agakiza nkabonera mu burwayi mu mwaka w’1996 ubwo nari narakuze naranashatse ariko umutware wanjye ntiyashakaga ko nkizwa habe na gato ndashima Imana yambaye bugufi nguma kuri kristo bingoye
Umugabo yajyaga aza kunkubitira mu rusengero abantu bakiruka ariko ndashima Imana ko yambaye bugufi’ igihe cyaje kugera umutware atwika bbiliya arambwira ngo Imana yanjye arayitwitse
Umutware yashakaga ko dutandukana ariko ndwana intambara bucece birangora igihe kigeze umutware yakira agakiza, ubu arakijijwe neza
Benedata muzarwane intambara yo kunesha nimugera mu bikomeye uyu munsi wa none Imana yadukuye ahakomeye nihimbazwe
Umugabo ajya gukizwa rero yari umucuruzi ukomeye cyane kuko twabagaho neza cyane tuba munzu y’ibihumbi 70, Imana yaje kumuhombya rero bwa butunzi bwose burayoyoka tujya gukodesha inzu y’ibihumbi 10 tubaho nabi cyane n’abana barindwi bose tuba mu buzima bubi cyane
Ariko muri ubwo buzima bubi nakomezaga gusenga Imana ari nako umugabo angenza cyane ankubita ibyuma kuko nagiye gusenga ariko igihe kiza kugera arakizwa, agikizwa rero inzara yaratwishe cyane inzu bayidusohoramo
Tujya inama yo gutanga inzu y’abandi tukajya kuba mu gihuru n’abana, ubwo nagiye ku musozi gusenga ngezeyo mpura n’abakozi b’Imana bampa telephone n’ibihumbi bibiri ndataha ngeze kwa mutangana numva ihoni riravuze ndakebuka ndebya nsanga ni umuntu tuziranye turaganira arangije arambwira ati nkeneye umuntu wanshakira ivu ry’amakara kandi umufuka nzajya nguha ibihumbi bibiri
Ubwo mugitondo natangiye akazi ko gushaka ivu hirya no hino umunsi wa mbere natahanye ibihumbi 80 bigera aho ku munsi nkorera ibihumbi 180, mu cyumweru kimwe naguze ikibanza cya miliyoni, icya kabirindubaka, ukwezi kwashize inzu yuzuye noneho na rya soko ry’ivu rihita rihagarara
Mba mbonye inzu mu mujyi wa Kigali, ifite umuriro n’amazi, ndashima Imana yadukuye mu bukode ikadukiza inzara ubundi ikampera umutware agakiza
Ntuzacikwe n’igice cya kabiri cy’ubu buhamya
Uwashaka kureba ubuhamya bwose yanyura kuri iyi link, igice cya 1 cy’ubu buhamya
VIDEO


text:
Inyandiko ikurikira mwayiteguriwe na Francois GAHIRWA
Gusaba ubuhungiro muri rusange
1) Iyo wari usanzwe uba mu Budage
1.1. Ku bagifite uruhushya rwo kuba mu budage rurengeje amezi atandatu
Muri icyo gihe si ngombwa kujya mu kigo cyŽabasaba ubuhungiro ahubwo ibyiza ni ukwandikira ibiro bibishinzwe kuri iyi adresse ikurikira:
Bundesamt für die Anerkennung
ausländischer Flüchtlinge
Frankenstrasse 210
90461 NÜRNBERG
Ibyo biro bizakwandikira bikumenyesha ko ibaruwa yawe yagezeyo, baguhe
numero
za "dossier" yawe ndetse bakumeshe ikigo uzajya kwisobanuriramo hamwe nŽumunsi
1.2. abafite uruhushya rwo kuba mu Budage ruri hasi yŽamezi atandatu
Icyo gihe ni ngombwa ko ujya mu kigo kikwegereye cyŽabasa buhungiro waba utakizi ukaba wabaza abapolisi bo mu biro bishinzwe abanyamahanga. Icyo kigo nicyo kikwohereza aho ikibazo cyawe kizigirwa. Cyakora aha naho ushobora kugerageza kubigenza nko hejuru hari igihe uhura nŽumuntu mwiza akaba yakureka ukabikora uri mu rugo ariko ntibikunze kuba.
2) Iyo aribwo ukinjira mu Budage
2.1. Gusabira ubuhungiro ku kibuga kŽindege, ku cyambu cyangwa ku mupaka
Muri icyo gihe ni abapolisi basuzuma niba bagomba kukureka ukinjira mu gihugu noneho ugasaba ubuhungiro uko bisanzwe ariko akenshi bakora Procedure yihuta noneho nŽibyo kubazwa byose bikabera aho. Ni ibintu bikomeye rero ku kibuga, ku mupaka cg ku cyambu ku buryo ibyiza niba ushoboye kwinjira mu gihugu wakwinjira noneho ugasaba ubuhungiro warangije kukigeramo. Iyo winjiye nta burenganzira akenshi bahita batangiza urubanza ngo winjiye nta ruhushya ariko akenshi bageraho bakaruhagarika iyo basanga uko uvuga winjiye bishobora kuba ari byo. ibyo ari byo byose birutakwakira ubuhungiro ku kibuga... . Nko ku kibuga cyŽindege niho bakunze guhita basubiza abuntu aho baturutse.
2.2. Gusaba ubuhungiro warangije kwinjira mu Budage
Iyo warangije kwinjira mu Budage amategeko avuga ko ugomba guhita wihutira
kugera ku kigo cyŽabapolisi kikwegereye, cg ikigo cyakira impunzi kikwegereye
cg ubundi butegetsi ubwo aribwo bwose buhita bugufasha kugera ku kigo
cyŽimpunzi.
3) Uko bigenda iyo umaze kugera
mu kigo cyakira impunzi
(bishobora gutandukana bitewe nŽikigo ugiyemo, ibyo ngiye kubagezaho ni urugero rwo mu kigo cya Bayreuth)
Icyitonderwa: Akenshi aho usabiye ubuhungiro bwa mbere siho ikibazo cyawe cyigirwa. Akenshi bakwohereza mu kindi kigo kiga ibibazo byŽubuhunzi byŽigihugu ukomokamo. Akenshi abanyarwanda boherezwa i Bayreuth cyangwa i Dortmund.
3.1. Gufata umwirondoro
Iyo umaze kwakirwa mu kigo cyŽimpunzi bahita bafata umwirondoro wawe, bakakubaza uko waje , bakagufata amafoto,bakaguha ikarita yo kuba muri icyo kigo ari nayo ibyo ugiye gufata byose ugomba kwitwaza. Noneho ibyo byarangira bakakujyana mu kigo gishinzwe kwiga ibyŽubuhunzi wasabye bita Bundesamt. Icyo kigo kiguha umunsi uzaza kwitaba. Abo mu kigo ubamo kandi baguha nŽitariki ndetse nŽaho uzajya kwisuzumisha. Muri iryo suzumwa nabwo ugomba kuba witwaje ya karita yŽikigo kuko ibyo bagukoreye byose babyandikaho. Bagusuma SIDA, MBURUGU, IGITUNTU(aha ugomba kunyura mucyuma =Radiographie), hanyuma ugatanga nŽUMUSARANE.Kuri wa munsi Bundesamt yagutumiye rero uragenda bakakubaza niba umwirondoro wawe watanze ariwo noneho bakanagufata ibikumwe( akenshi aho wasabye ubuhungiro bwa mbere baba barabigufashe ariko hari ubwo bongera bakabifata), ibyo byose byarangira bakaguha ikarita ikwemerera kuba mu karere utuyemo kugeza ubwo bazarangiza kwigira ikibazo cyawe(ibindi bya ngombwa byose wazanye bahita babikwaka ugisaba ubuhungiro). Babanza kuguha amezi 3 noneho yarangira ibyawe bitarakemurwa bakakwongerera amezi 3 bityo bityo. Iyo ibyo birangiye nanone baguha undi munsi noneho uzaza gusobanura impamvu wasabye ubuhungiro mu Budage. Ibyerekeye iri bazwa ndabigarukaho ku buryo burambuye.
3.2. Ibitunga umuntu
Bitewe nŽikigo urimo ukuntu impunzi zibaho biratandukanye:
-Hari aho batanga ibiryo mu ikarito (Bayreuth) hanyuma ukitekera noneho buri kwezi bakanaguha udufranga duke cyane .
-Hari aho babatekera mukajya kurya iyo amasaha babahaye ageze, aha naho buri kwezi baguha twa dufranga two ku mufuka (argent de poche)
-Hari naho baguha amafranga noneho ibyo kurya ukirwariza. Ibi ariko ntibikunze kuba kuko itegeko rivuga ko ibi bagomba kubikora ari uko buri buryo bundi budashoboka. Ayo mafranga nayo ariko aba ari make cyane ku buryo ugomba "guteka ku munzani".
3.3. IBAZWA muri Bundesamt
Iri bazwa ni ikintu gikomeye kuko ibyo wavuze muri iryo bazwa aribyo baheraho baguha cyangwa bakwima ubuhungiro. Nk'uko biteganyijwe muri §25 mu itegeko ryo gusaba ubuhungiro, ni wowe ubwawe ugomba kuvuga icyatumye uhunga. Muri rusange ibibazo bibazwa mushobora kubireba hano. Bitewe n'uko wagiye usubiza ibyo bibazo hagenda hiyongeraho ibindi.
ICYITONDERWA: nk'uko byakunze kugaragara ababaza bo muri Bundesamt iyo hari ibyo udasobanuye neza ntabwo birirwa bakubaza ngo ubisobanure neza noneho bazajya gufata icyemezo bakavugako ibyo wavuze bidafite ifatizo! Niyo mpamvu rero wowe ubwawe ugomba gusobanura utarindiriye ko bagusobanuza ukavuga neza ku buryo bunononsoye ibyakubayeho byosendetse bagusaba kubivuga mu magambo make ukabihorera ugakomeza(aha nta kugira ubwoba ngo ubwo aribo babikubwiye ngo reka abe arikombigenza (nk'uko benshi iryo kosa bakunze kurikora kabone n'iyo tuba twabanje kubagira inama) kuko bajya gufata icyemezo bakavuga ngo ibyo wababwiye bigomba kuba ari ibyo wihimbiye kuko utabisobanuye ku buryo buhagije.
Muri iri bazwa ni ngombwa ko ugenda witwaje ibyemezo byose waba
ufite(niba hari ibyo washoboye guhungana cyangwa se wabonye nyuma y'aho
uhungiye byaba ari ibyanditse cg amafoto) ukanabitanga ariko ibyiza ugatanga
copie ariko ukerekana original(ntihazagire ukora ikosa ryo gutanga ibyemezo
afite atabanje gukora copie kuko hari ubwo bishobora kurigita bakavuga ko ntabyo
wabahaye, ngo byagiye bibaho).
Muri iri bazwa ugomba kwirinda kwivuguruza kuko iyo bigenze gutyo bajya kugusubiza bakavuga ibyo wavuze ari ibihimbano bagatanga urugero rw'aho wivuguruje. Ntibigomba rero kugutungura niwumva bakubajije ikibazo kimwe incuro nyinshi baba bagirango bumve ko utivuguruza(aha niyo mpamvu ugomba kugenda witeguye ukaba uzi ibyo uri buzubize)
3.4. IGISUBIZO cya Bundesamt
Warangije kubazwa rero none utegereje igisubizo. Bishobora kwihuta cyangwa bigatandinda biterwa n'uwiga ikibazo cyawe arik muri rusange bimara hagati y'ibyumweru 2 n'amezi 3. iyo bagusubije rero hari ibisubizo by'ubwoko 5:
3.4.1. Bashobora kukwemerere ubuhungiro bwuzuye hakurikijwe §16a y'itegeko nshinga. Muri icyo gihe ubutegetsi bushinzwe abanyamahanga buguha uburenganzira bwo kuba muri iki gihugu igihe cyose (unbefristete Aufenthaltserlaubnis)
3.4.2. Bashobora kukwemerera ubuhungiro butuzuye neza hakurikijwe §51 y'itegeko rigenga abanyamahanga. Icyo gihe ubutegetsi bushinzwe abanyamahanga buguha uburenganzira bwo kuba muri iki gihugu bushobora kugeza ku myaka 2 icyo gihe cyashira ukaba ugomba gusubirayo gusaba ko babwongera (Aufenthaltsbefugnis bis zu 2 Jahren)
3.4.3. Bashobora kukwemerera kuba uhamye murimiki gihugu hakurikijwe §53 y'itegeko
rigenga abanyamahanga. Icyo gihe ubutegetsi bushinzwe abanyamahanga buguha
uburenganzira bwo kuba mu karere utuyemo mu gihe kiri hagati y'amezi 3 kugeza
ku mwaka icyo gihe cyashira ukaba ugomba gusubirayo gusaba ko babwongera
(Duldung)
ICYITONDERWA: Iyo ufite Duldung ntabwo ufite uburenganzira bwo kujya aho ushatse mu gihugu cyose ahubwo ugomba kubanza kwaka uruhushya. Ntabwo wemerewe kujya mu yandi mahanga kuko iyo ugiyeyo noneho bakagufata uhita wamburwa uburenganzira bwo kuba mu Budage.
3.4.4. Bashobora kukwima ubuhungiro bakagusaba kuba wavuye mu budage bitarenze ibyumweru bine.
3.4.5. Bashobora kukwima ubuhungiro bakagusaba kuba wavuye mu Budage bitarenze icyumweru kimwe.
3.5. Ko bakwimye ubuhungiro biragenda bite ?
Iyo Bundesamt iguhaye igisubizo, ikubwira n'urukiko ushobora kuregamo niba
igisubizo baguhaye kitakunyuze.
Iyo bakwimye ubuhungiro bakagusaba kuba wavuye ino mu gihe cy'ibyumweru 4, uba ufite ibyumweru 2 ngo ube watanze ikirego ukaba kandi ufite ibyumweru 4 byo kuba watanze ibyemezo bijyanye n'ikirego cyawe. Iyo watanze ikirego rero uba wemerewe kuguma mu Budage kugeza igihe urukiko rusafatira imyanzuro.
Iyo Bundesamt iguhaye igisubizo, ikubwira n'urukiko ushobora kuregamo niba
igisubizo baguhaye kitakunyuze.
Iyo bakwimye ubuhungiro bakagusaba kuba wavuye ino mu gihe cy'icyumweru 1, uba ufite ibyumweru 2 ngo ube watanze ikirego ukaba kandi ufite ibyumweru 4 byo kuba watanze ibyemezo bijyanye n'ikirego cyawe. Nyamara kurega ntibivuga ko uba wemerewe guhama mu Budage. Niyo mpamvu rero mu kurega ugomba no gusaba urukiko kuba ruhagaritse icyemezo Bundesamt yafashe igusaba kuba wavuye mu Budage bitarenze icyumweru kimwe.
Abafite ibindi bibazo babaza fgahirwa@hotmail.com


text:
Trudy Makepeace yiberaga mu kajagari kugeza ubwo yahuye na Yesu Kristo, hari nyuma yo guca mu buzima bushaririye mu bwana bwe ahohoterwa. Yakuriye gusa mu kunywa ibiyobyabwenge, uburaya, kutagira aho aba no kuba muri gereza. Ariko umuvugabutumwa akaba n’umukozi ushinzwe kwegera abaturage yaje kumubwira ko uwo mwijima yarimo Imana yawuhinduramo "Ubutumwa bw’ibyiringiro", kandi ko ari bimwe mu byo adusangiza mu igitabo cye gishya cyitwa ‘Kubohoka nyuma y’ihohoterwa no kubatwa’ (Abused, Addiction, Free.)
Ubwo Trudy yaganiraga na Christian Today dukesha ubu buhamya ku byerekeye igitabo cye, yanavuze uburyo yabashije kubohoka agaha ubuzima bwe Kristo Yesu.
CT: Nigute ushobora kuvuga muri make ubuzima bwawe mbere yo kwizera Kristo Yesu?
Trudy: Ubuzima bwanjye bwari imivumo, nari mu kajagari, nta byiringiro kandi ntishoboye mu guhinduka. Iyo nsubije amaso inyuma nkareba uko nakijijwe, ngira ngo naba narirutse mva muri njye (mu buzima bwanjye bwose), kuva mu mubabaro wo mu bwana bwanjye, muri njye ubwanjye, no kuva mu ihungabana ry’amarangamutima.
Nishinjaga kuba narahohotewe kandi nkiyanga urunuka, ibyo bikaba byaranteye isoni no kwangirika ndetse n’ibitekerezo byinshi bitari ukuri. Aha hakiyongeraho n’ibyemezo bibi byakurikiyeho no guhitamo nabi, kandi ndatekereza ko kubera ibyo byambayeho mu bwana, ntabwo nari mfite amahitamo meza. Guhitamo kwanjye kwari gushingiye ku kuramuka, ari nabyo byanganishaga ku guhitamo gufata ibiyobyabwenge.
CT: Wagerageje inshuro 33 kugira ngo ukizwe ntibyakunda. Utekereza ko ari ukubera iki?
Trudy:Icyo gihe nari umunyantege nke kandi nabuze uburere no guhabwa ikerekezo n’intego, mbura ubumenyi bwo kubaho hamwe n’bibyamfasa mu gufata ibyemezo byiza. Ikirenzeho ntabwo nigeze niha agaciro kandi nahoranaga intambara nyinshi z’imbere muri njye. Nagombaga kuba ntariho urubanza cyangwa kujya mu bigo ngororamuco mu gihe runaka.
Mu gihe cyose nageragezaga kwezwa nongeraga kugwa, kandi buri gihe byasaga nk’ibingoye binakomeye. Hari aho bigera ukirambirwa nubwo nizeraga ko umunsi umwe nzashikama, gusa sinashoboye kubikomeza.Kandi byumvikane ko, ubu nzi neza ko hariho imbaraga z’Umwuka Wera zari ku kazi.
Nari mpanganye n’igitugu kinini n’uburiganya, kuko iyo uhuye n’ihungabana ryinshi ntekereza ko ibyo byugurura umuryango w’imyuka n’ibinyoma bikomeza kukugira umubucakara. Ikirenzeho Bibiliya itubwira ko iyo dusenga ibigirwamana by’ibinyoma, bidutsikamisha mu bubata. Ni ibyo rwose byambagaho mu gihe nasengaga ibiyobyabwenge, kandi nabayeho amanywa n’ijoro ntakindi nkora, ngera aho ibiyobyabwenge byari byarantwaye.
Ni iki cyahindutse kuri wewe?
Trudy: Kuri njye, impinduka nyamukuru yari iyo kwizera. Mbere y’icyo gihe, iyo uza kumbwira ibyerekeye Umwami Yesu Kristo nari kukubwira nti “Ni byiza kuri wowe, ariko simbishaka”. Kubera ko nabaga mu mwijima kandi narabyishimiye.
CT: Nigute wabashije kwizera Kristo Yesu?
Trudy: Ninjiye mu kigo ngororamuco cya gikirisito, hanyuma mva aho njyanwa mu giterane i Cardiff, aho Reinhard Bonnke yabwirizaga. Ndibuka ko namuteze amatwi abwiriza uburyo Imana yankunze kandi Yesu agapfira kumbabarira, yakomeje avuga ko nshobora kugira intangiriro nshya. Nta muntu n’umwe nari nkeneye ko ambwira ko ndi umunyabyaha, nari nzi ko ndi we. Icyo gihe rero naragiye imbere nakira Kristo Yesu nk’Umwami n’umukiza wanjye, kandi nk’uko nabyumvaga numvise imbaraga z’Imana zinzamo kandi nzi ko ndi muri izo mbaraga kandi Kubaho kw’Imana kuri muri njye.
Reba hano igitabo Trudy Makepeace, gikubiyemo ubuhamya bwe
https://www.trudymakepeace.com/product-page/abused-addicted-free
Source: ChristianToday
[email protected]


text:
Muraho! Nitwa Erica. Navutse ku ya 25 Ukuboza 1993, mbyarwa na mama Angela na data Eric. Navutse kuri Noheri. Nari njye umukobwa njyenyine mu bana 5.
Mfite imyaka 3, baransuzumye bansangana indwara idasanzwe yitwa Rotavirus. Rotavirus ni ubwoko bw’ubwandu (infection) bukunze kugaragara ku bana bari munsi yimyaka 5. Yandura cyane kandi ku buryo bworoshye. Nubwo bibaho cyane mu bana bato, abantu bakuru na bo bashobora kuyandura, nubwo mu bisanzwe bidakunze kubaho cyane.
Iyi ndwara itera kuruka, impiswi, umunaniro ukabije, umuriro mwinshi, umwuma, n’ububabare bwo munda. Umunwa wumye n’amaso yahenengeye na byo ni bimwe mu bimenyetso byayo.
Nahise njya mu cyumba cyivurirwamo abarembye kiri i Tallassee, Al, aho nari ntuye. Ariko ntibashoboye gukora byinshi kuko byari bikomeye kandi birenze ubushobozi bwabo, nuko bampa indege mu bitaro by’abana i Birmingham.
Byatwaye abaganga amezi 3 kugira ngo babashe kunsuzuma no gutahura ko mfite iyi ndwara idasanzwe. Mbere yuko bansuzuma, impyiko zanjye zari zirwaye, isukari yanjye (glucose) yari yazamutse. Si ibyo gusa ahubwo nari ndwaye n’umwijima, kandi abaganga bageze aho barandambirwa rwose.
Ni ubuntu bw’Imana na mama, wari umunyamasengesho w’intwari; Ntiyigeze antererana. Imana ni Yo yonyine yavuze ijambo rya nyuma mu buzima bwanjye, yahaye abaganga ubushobozi bwo kumenya icyateye ibi bimenyetso byose nagize.
Iyo virusi yari imbonekarimwe muri kiriya gihe, kandi ntabwo bigeze babona ibintu bimeze nk’ibyo. Abaganga bamaze kumenya ibibaye batangira kunkorera, ibintu byose byamfasha vuba, nagombaga kwiga kongera kugenda kandi mbyantwaye amezi atatu ndyamye mu bitaro.
Imana yari ifite umugambi kuri njye
Ubu mfite imyaka 25 kandi mfite umwana umwe witwa Camden, afite umwaka 1 kandi azi ubwenge ndetse ni mwiza. Nzi ko Imana yari ifite umugambi kuri njye kuko yandinze ndi hano ku isi mugihe nashoboraga gupfa nkagenda.Nzi ko ubwanjye ndi ubuhamya kandi mpamya ko hari Imana ikora.
Source: www.trusting-in-jesus.com
Vestine@gakiza.org


text:
U Buyapani bwatanze miliyoni 79 zo kubaka amacumbi y’abanyeshuri 400
Yanditswe na admin
Ambasaderi w’u Buyapani mu Rwanda, Takayuki Miyashita yashyikirije inkunga y’amadolari y’Amerika 81 857 agera kuri miliyoni 79 z’amafaranga y’u Rwanda ishuri ry’imyuga rya “Saint Joseph Nzuki Vocational Center” yo kubaka amacumbi y’amanyeshuri 400, riherereye mu murenge wa Kabagali mu karere ka Ruhango.
Ubwo yakiraga iyo nkunga, tariki ya 22 Mutarama 2018, Umuyobozi w’Ishuri ryashyikirijwe iyo nkunga, Furere Hakizimana Gerard, yavuze ko ije gukemura ikibazo cyari kibakomereye kandi igiye gutuma abana bagera ku 100 bajya ku ishuri, abigaga bataha baruhuke urugendo rwa buri munsi.
Yasobanuye ko iyo nkunga ije gushyira mu bikorwa umushinga yari yasabiwe, wo kubaka icumbi ry’abanyeshuri baburaga aho baba bigatuma bakora urugendo rurerure bajya ku ishuri, bikanatuma bamwe babura uko biga imyuga kuko batuye kure.
Ati “Uyu mushinga muteye inkunga uzazamura imibereho myiza ku kigero cya 80% ku banyeshuri 400, uzongera umubare w’abanyeshuri mu kigo cyacu ku kigero cya 25%, icya nyuma uzatuma ibyavaga mu baturiye ibigo biyongera kuko abanyeshuri bazaboneraho guhanga imirimo”.
Furere Hakizimana yabwiye abanyamakuru ko icyo kigo cyari gisanzwe gifite abanyeshuri babarirwa muri 300 baba mu macumbi ashaje; bigaga imyuga itandukanye irimo kubaza, kubaka, gukanika ibinyabiziga, no kudoda.
Ambasaderi Takayuki yavuze ko bumvise neza ingorane z’abanyeshuri bagenda ibilometero biri muri 7 kugeza ku 10 n’amaguru buri munsi bagiye kwiga.
Ati “Twumva neza ko abanyeshuri benshi bari mu bihe bitaboroheye, bamwe muri bo ni imfubyi kandi bari mu buzima butaboroheye, ariko ku bufasha bwanyu (ikigo) bano bana bashobora kugira ejo hazaza heza.”
Yashimye uko u Rwanda rwihuta mu iterambere ariko rishyira imbere uburezi kuri bose, yibutsa ko Ambasade y’u Buyapani imaze gutera inkunga imishinga 90 yo mu rwego rw’uburezi, amazi n’isukura, kimwe no mu iterambere ry’ubuhinzi.
Usibye kuba ishuri rya Saint Joseph Nzuki VTC rifite umwihariko wo gufasha abana b’imfumbi kwiga, rivuga ko rifasha abaturage mu buryo butandukanye burimo no gutanga umusanzu wo kubaka amacumbi y’abatishoboye n’ibindi bijyanye n’imyuga bigisha.


text:
1
Baramutse bumvikanye nibyo byiza.Kuko nibakomeza guhangana,nta kabuza bazarwana bakoresheje Intwaro za kirimbuzi (atomic bombs),bigatera intambara ya 3 y’isi. Iyo ntambara ibaye,abantu batuye isi bose bapfa.Ariko nkuko dukunda kubivuga,ibi byerekana ko imperuka iri hafi (Armageddon).Aho kugirango imana yemere ko abantu batwika isi yiremeye,izatwika intwaro zose zo ku isi (Zaburi 46:9),yice n’abantu bose bakora ibyo yanga (Yeremiya 25:33).Nubwo abantu badashaka kwemera imperuka,izaza nta kabuza.Benshi bibaza impamvu ibyo Bible ivuga bitaba.Kuba byaratinze kuba,ntibivuga ko bitazaba.Imana ikorera kuli GAHUNDA (calendar).Soma muli 2 Petero 3:8-10,umenye impamvu imana yatinze kuzana Imperuka.
1

seg_langs: unk kin_Latn unk


text:
KU BWA KRISTO NZISHIMIRA INTEGE NKE ZANJYE
IBICE BYO GUSOMA: Zaburi ya 48; 2 Samweli 5:1-5, 9-11; 2 Abakorinto 12:2-10
Ndabasuhuje bene Data bakundwa. Imana ishimwe kubw’aya mahirwe yongeye kuduha yo gukoresha ikoranabuhanga kugira ngo tuganire ku ijambo ryayo. Mu butumwa bw’uyu munsi turaganira ku “GUCA BUGUFI”. Turibanda ku murongo wa 9 n’uwa 10 mu gice cya 12 cy’urwandiko rwa 2 rwandikiwe Abakorinto, ahagira hati: “Ariko arampakanira ati ‘Ubuntu bwanjye buraguhagije, kuko aho intege nke ziri ari ho imbaraga zanjye zuzura.’ Nuko nzanezerwa cyane kwirata intege nke zanjye, ngo imbaraga za Kristo zinzeho. Ni cyo gituma ku bwa Kristo nzishimira intege nke zanjye no guhemurwa, nzishimira n’imibabaro no kurenganywa n’ibyago. Kuko iyo mbaye umunyantege nke ari ho ndushaho kugira imbaraga.”
Ntibyumvikana! Ubundi tumenyereye ko abantu bishimira imbaraga zabo n’ibyiza bagezeho, kandi ugasanga bakunze kubyirata. Pawulo we yishimira “intege nke ze, guhemurwa, imibabaro, kurenganywa, n’ibyago”! N’ubwo bimeze gutyo ariko Pawulo nawe yigeze kubaho atewe ishema n’imbaraga, ubutware n’igitinyiro byamubashishaga gutoteza ubwoko bw’Imana. (1Tim 1:13) Igihe cyarageze ahura na Yesu amuhindura intumwa ye. (Ibyak 9:1-22) Kuva icyo gihe, Paul yateye umugongo iby’isi byose, ntiyongera kugira ikindi yirata usibye umusaraba wa Yesu: “Ariko jyeweho sinkiratana ikindi, keretse umusaraba w'Umwami wacu Yesu Kristo wateye ko iby'isi bimbera nk'ibibambwe, nanjye nkabera iby'isi nk'ubambwe.” (Abagal 6:14)
Si uko Pawulo yari abuze ibyo yakwirata. Yesu yamukoresheje ibikomeye birimo nko gukiza abarwayi no kuzura abapfuye. Ibi byajyaga kumutera kwishyira hejuru kuko hari n’igihe cyageze abantu bakajya bakeka ko Pawulo ari Imana. (Ibyak 14:8) Kugira ngo Imana imwereke ko ari umunyantege nke bityo bimurinde kwishyira hejuru kurenze ibikwiye, Pawulo ahamya ko yahawe uburwayi bwo mu mubiri yita “igishakwe”, agerageza kubusengera inshuro eshatu zose ngo bukire ariko biranga. (2Abak 12:7-9) Pawulo amaze kumenya iryo banga yaretse gukomeza gusenga asaba Imana ngo imukize icyo gishakwe, ahubwo atangira gushima Imana. Iyi migirire ya Pawulo itandukanye n’iy’abavugabutumwa bamwe bibwira ko bashobora gukoresha Imana ibyo bashaka, aho bashaka n’igihe cyose babishakiye.
N’ubwo Pawulo yari yarakoze ibintu bihambaye mu murimo wa gikristo, yemeraga ko ibyo yagezeho atabikeshaga ubushobozi runaka bwihariye yari afite maze bikamutera guca bugufi. (Abef 3:8). Kwicisha bugufi bishobora kutugora bitewe n’uko muri iki gihe isi iyobowe n’umwuka wo kurushanwa. Tukiri abana twatojwe kujya turushanwa n’abo tuvukana cyangwa abo twigana. Ababyeyi n’abalimu bahoraga batwumvisha ko dukwiriye guharanira ishema ryo kurusha abandi bose; mu byo dukora tukaba aba mbere. Ibyo ni ibintu byo gushimwa; ariko kandi dukwiye kubikora atari ukugira ngo abantu batwemere, ahubwo ari ukugira ngo twungukirwe n’umurimo dukora ndetse tugire n’icyo tumarira abandi. Umuntu atigenzuye neza, umwuka wo kurushanwa cyangwa kumva ko hari icyo arusha abandi ushobora gutuma yiyemera. Ashobora guterwa ishyari n’ubushobozi cyangwa inshingano abandi bafite. Mu Migani 28:22 hagira hati: “Umuntu w’ishyari ashakana ubukungu ubwira, kandi ntamenye yuko ubukene buzamugeraho.” Ashobora ndetse no kurarikira imyanya adakwiriye guhabwa. Kugira ngo yumvikanishe impamvu z’ibyo akora, ashobora gutangira kwitotomba no kuvuga abandi nabi; ibyo bikaba ari ibintu Abakristo bakwiriye kwirinda (Yak 3:14-16).
Intumwa Yohana yavuze ibya Diyotirefe wari waraguye mu mutego nk’uwo, agira ati: “Hari icyo nandikiye Itorero, ariko Diyotirefe ushaka kuba ukomeye muri bo araturosera. Ni cyo gituma ubwo nzaza, nzabibutsa ibyo akora n’uko atuvuga amagambo mabi y’ubupfu.” (3 Yoh 1:9-10) Nibyo koko umukristo ntabujijwe kurushanwa, ariko akwiye kubikora mu mwuka w’urukundo, kwicisha bugufi, kubaha abandi no kubazirikana. Abatazi Imana iyo bagize icyo bageraho bishimira imbaraga zabo. Twebweho dukwiye kuzirikana ko niba hari ibyo twagezeho cg dufite atari kubw’imbaraga zacu cg kuko hari icyo turusha abandi, ahubwo ari ubuntu Imana yatugiriye. (1Abakor 4:7; Abaf 4:13; 2Kor. 3:5). Nk’abakristo dukwiriye kwirinda kwishingikiriza cyane kubyo twagezeho kabone n’iyo byaba ari ibifitanye isano n’umulimo w’Imana. Ibyo twagezeho ntibikwiye kudutera guhinyura abandi ngo twumve ko tubarenze.
Hari umugani Yesu yaciriye abiyiringiye ubwabo bagahinyura abandi bose, agira ati: “Abantu babiri bazamutse bajya mu rusengero gusenga, umwe yari Umufarisayo undi, ari umukoresha w’ikoro. Umufarisayo arahagarara, asengera mu mutima we ati ‘Mana, ndagushimiye yuko ntameze nk’abandi b’abanyazi n’abakiranirwa n’abasambanyi, cyangwa ndetse n’uyu mukoresha w’ikoro. Mu minsi irindwi hose niyiriza ubusa kabiri, ntanga kimwe mu icumi mu byo nungutse byose.’ Naho uwo mukoresha w’ikoro ahagarara kure, ntiyahangara no kubura amaso ngo arebe mu ijuru, ahubwo yikubita mu gituza ati ‘Mana, mbabarira kuko ndi umunyabyaha.’Ndababwira yuko uwo muntu yamanutse ajya iwe, ari we utsindishirijwe kuruta wa wundi, kuko uwishyira hejuru azacishwa bugufi, ariko uwicisha bugufi azashyirwa hejuru.” (Luk 18:9-14). Salomo yaravuze ati: “Aho kwishima washimwa n'undi, ndetse n'umushyitsi ariko atari ururimi rwawe wishimisha. (Imig 27:2) Dukwiye guhora tuzirikana ko twese turi abanyantege nke kandi dukeneye ubuntu bw'Imana. Twirinde kuba nk'uriya mufarisayo ngo dushyire imbere kwivuga ibigwi. Ahubwo duharanire guca bugufi imbere y'Imana kugirango Imana ikorere mu ntege nke zacu. Imana idukoresha kurushaho iyo twemeye intege nke zacu. (2 Abakor 12:10)
Nta gihe cyiza cyo gusobanukirwa ko nta kindi cyo kwishingikirizaho uretse Imana kuruta iki gihe isi yose ihangayikishijwe na Covid-19. Iki cyorezo cyaje mu gihe isi yari ikataje mu kwishyira hejuru. Haba mu banyamadini, mu bategetsi b'ibihugu, mu bahanga, hari umwuka wo kwiyemera, kwivuga ibigwi, kugaragaza ko umuntu ashobora kubaho nta Mana. Iki cyorezo cyaje nk'igishakwe cyo kutwibutsa ko muntu ari umuntantege nke. Ibyo dukwiye kubyemera, aho kwirata imbaraga tukirata intege nke zacu. Iyo tumaze kwemera ko turi abanyantege nke nibwo Imana igaragaza imbaraga zayo. Kumanika amaboko tukemera ko dutsinzwe, ko ntawundi dufite wo kuturengera uretse Imana, nibyo dukeneye muri iki gihe cya Covid-19. Reka twibuke ko Yesu ariwe gisubizo cy’ibibazo by’isi ya none. Aho guhangayika no gukuka umutima tumwishingikirizeho. Ntabwo dukwiye gutaka nk’abatagira ibyiringiro cg abadafite Imana, ahubwo kuko tuziko Imana ariyo ya dukubise kandi ibaka ari nayo yo kutwomora, tuyishime, twemere intege nke zacu, imbaraga zayo zizatsinda Covid-19.
Amahoro Imana itanga aruta ayo umuntu wese yakwibwira ajye arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Arch. SEHORANA Joseph
C/o EAR/Diocese ya Shyogwe
B.P 27 Gitarama-Rwanda
Tariki ya 03/07/2021
WatsApp: 0788730061
Website: http://www.sehorana.com/
E-mail: sehojo2007@yahoo.fr
Last edited: 03/07/2021
Comments
-
Dear Ven . Joseph turagushimiye. Ukora neza kdi ndahamya ok uyu mubare Atari uw'ubusa ku Mwami Imana
- 1. Sebahire Marcel On 04/07/2021
Add a comment


text:
Isomo rya 1: 1 Yohani 2,3-11
Dore icyo tumenyeraho ko tumuzi: ni uko dukurikiza amategeko ye. Uvuga rero ati «Ndamuzi», ariko ntakurikize amategeko ye, aba ari umubeshyi, kandi nta kuri kuba kumurimo. Naho ukurikiza ijambo rye, muri we urukundo rw’Imana ruba rwuzuye koko; ngicyo ikitumenyesha ko turi muri We. Uwibwira ko aba muri We, agomba na we kunyura mu nzira Yezu ubwe yanyuzemo. Nkoramutima zanjye, nta bwo ari itegeko rishya mbandikiye, ahubwo ni itegeko risanzweho mwari mufite kuva mu ntangiriro. Iryo tegeko rya kera ni ijambo mwumvise. Nyamara kandi, ni itegeko rishyambandikiye — ibyo bikaba ukuri muri We no muri mwebwe — kuko umwijima uhise, maze urumuri nyakuri rukaba rumuritse. Uwibwira ko ari mu rumuri, kandi agakomeza kwanga umuvandimwe we, uwo aba akiri mu mwijima. Naho ukunda umuvandimwe we, aba atuye mu rumuri, kandi nta n’ikimurimo cyashobora kumugusha. Ariko uwanga umuvandimwe we aba ari mu mwijima, akagenda mu mwijima ntanamenye aho agana, kuko umwijima uba wamuhumye amaso.
Zaburi ya 95 (96), 1-2a, 2b-3, 5b-6
Nimuririmbire Uhoraho indirimbo nshya,
isi yose niririmbire Uhoraho!
Nimuririmbire Uhoraho, musingize izina rye.
Uko bukeye mwogeze agakiza ke!
Nimwamamaze ikuzo rye mu mahanga,
n’ibyiza bye mu miryango yose!
naho Uhoraho akaba yararemye ijuru.
Arashashagira ubuhangare n’ishema,
ingoro ye yuzuye ububasha n’ububengerane.
Ivanjili ya Mutagatifu Luka 2,22-35
Umunsi w’isukurwa ryabo wategetswe na Musa uragera, bamujyana i Yeruzalemu kumutura Nyagasani, nk’uko byanditse mu itegeko rya Nyagasani, ngo «Umuhungu wese w’imfura azaba intore y’umwihariko wa Nyagasani.» Bari bajyanywe kandi no gutura igitambo cy’intungura ebyiri cyangwa inuma ebyiri bakurikije itegeko rya Nyagasani. Icyo gihe, i Yeruzalemu hari umuntu witwaga Simewoni; yari intungane kandi yubaha Imana. Yari ategereje ihumure rya Israheli, kandi Roho Mutagatifu yari amurimo. Byongeye Roho Mutagatifu yari yaramuhishuriye ko atazapfa atabonye Kristu wa Nyagasani. Nuko Simewoni aza mu Ngoro y’Imana abibwirijwe na Roho Mutagatifu. Igihe Ababyeyi b’Umwana Yezu bamuzanye ngo bamurangirizeho ibyategetswe, na we amwakira mu biganza bye, ashimira Imana avuga ati
«Nyagasani, noneho sezerera umugaragu wawe mu mahoro
nk’uko wabivuze;
kuko amaso yanjye yabonye agakiza kawe,
wageneye imiryango yose.
Ni we rumuri ruboneshereza amahanga,
akaba n’ikuzo ry’umuryango wawe Israheli!»
Se na nyina batangazwaga n’ibyo bamuvugagaho. Nuko Simewoni arabashima, maze abwira Mariya, nyina wa Yezu, ati «Dore uyu nguyu yashyiriweho kubera benshi muri Israheli impamvu yo korama cyangwa gukira, azaba n’ikimenyetso bazagiriraho impaka. Nawe kandi inkota izakwahuranya umutima. Bityo ibitekerezo biri mu mitima ya benshi bigaragare.»


text:
Par:Liturujiya
I.Isomo-fatizo : Isomo ryo mu gitabo cy’Iyimukamisiri 22, 20-26
Ntuzanyunyuze imitsi y’umusuhuke cyangwa ngo umukandamize, kuko namwe mwabaye abasuhuke mu gihugu cya Misiri.
Ntimuzagirire nabi umupfakazi cyangwa imfubyi. Numugirira nabi akantakira, nzumva amaganya ye, maze uburakari bwanjye bugurumane, mbamarire ku nkota, abagore banyu bapfakare, n’abana banyu babe imfubyi.
Niba ugurije amafeza umuntu wo mu muryango wanjye, cyane cyane umutindi muturanye, ntuzamugenzereze nk’abaharanira gukira vuba: ntuzamushakeho urwunguko.
Niba igishura cya mugenzi wawe ugitwayeho ingwate, uzakimusubize mbere y’uko izuba rirenga; kuko ari cyo kiringiti cye rukumbi, n’umwambaro yifubika. None se yaryama mu ki? Nantakambira nzamwumva, kuko jyeweho ndi umunyampuhwe.
Nka Isiraheli, kuva kera ibihugu byose byagiraga amategeko abigenga. Twibuke ibitabo by’amategeko nk’icyari mu gihugu cya Uru Abarahamu akomokamo, cyanditswe mu mwaka w’2050 mbere ya Yezu, ndetse nigitabo cyitiriwe Hamurabi( Code d’Hammourabi), cyanditswe mu mwaka w’1750 mbere ya Yezu. Ikigaragara ni uko amategeko agenda ashyirwaho cyangwa akavugururwa hakurikijwe ibyifuzo bishya, ibibazo bishya…by’abenegihugu. Amategeko Musa yashyizeho mu gihe cy’urugendo rwo kuva mu gihugu cy’ubucakara(misiri) bagana igihugu cy’Ubwigenge(Kanahani), niyo yanditswe mu gitabo cy’Iyimukamisiri. Ariko yose si Musa wayanditse ahubwo yagiye avugururwa, yongerwamo andi mashya, ahuzwa n’ibihe bishya…ariko agakomeza kwitwa amategeko ya Musa. Mbese nk’uko Code penal cyangwa Code Civil byo muri iki gihe bidahwema kuvugururwa nyamara igitabo kikagumana izina ryaco.
Igishya mu mategeko ya Musa ni ikihe ?
Hari ibintu bitatu bigaragaza umwimerere w’amategeko yiswe aya Musa.
(1)Ishingiro (fondement) ry’ayo mategeko ni : Igikorwa Imana yakoze cyo kubohoza umuryango wayo ugakurwa mu bucakara, bitewe n’uko Imana yumvise AMARIRA yawo. Buri gihe, iyo ugutaka k’umuryango kuzamutse kukagera mu ijuru, Imana iramanuka igateza impinduka igamije kuramira umuryango wayo.
(2)Icyo aya mategeko agamije: Kurengera umunyantegenke.
Imfubyi, umupfakazi, umusuhuke(impunzi), n’umukene usaba ideni cyangwa inguzanyo : ni bo bantu bafatika bari mu rwego rw’abanyantegenke Imana idashobora gutererana. Muri iki gihe umuntu yakongeraho n’imfungwa, cyane cyane izizira akarengane,….
(3)Kwishyira mu mwanya w’umunyantegeke : Kugira ngo wirinde kwica itegeko rirengera umunyantege nke, inzira yoroshye ni ukwishyira mu mwanya w’uwo munyantege nke. “Ntuzanyunyuze imitsi y’umusuhuke cyangwa ngo umukandamize, kuko namwe mwabaye abasuhuke mu gihugu cya Misiri”.
Iyo wigeze gusuzugurwa mu gihe wari impunzi,wakagombye kwirinda gusuzugura impunzi no kuzigirira nabi ! Iyo uzi neza uko imfubyi cyangwa umupfakazi baba bakeneye ubufasha, wakagombye kwirinda kubarenganya ahubwo ukabangukira kubatabara.
Inyigisho ku Banyarwanda
U Rwanda rwuzuye impfubyi, abapfakazi n’abakene . U Rwanda kandi rugwije impunzi zinyanyagiye hirya no hino mu bihugu byo ku isi ndetse no mu mashyamba ya Kongo. Iyo witegereje uko Paul Kagame n’abafasha be bafata nabi impuzi ukareba agasuzuguro bazigaragariza n’ubugome bazigirira , wibaza icyo imyaka irenga 30 mu buhungiro yabigishije!
Igisubizo baha ikibazo cy’impunzi cyo ni urukozasoni : gufata ibifaru bakajya kuzinjanjagurira mu mashyamba ya Kongo! Aho gutekereza uko impunzi zataha mu bwisanzure, ubutegetsi burohereza abarozi ngo bajye kuzitsinda mu mahanga. Aho kuganira n’abo batavuga rumwe, Kagame arabashumurira Ibinywamaraso bikajya kubanigisha ibiziriko bikabatsinda mu mahoteli yo mu buhungiro, no kubarasa mu nda ! Muri make ntacyo ubutegetsi bwa Paul Kagame budakora ngo bubuze impunzi amahoro, buzihangayikishe, buzifungishe, buzihombye, buzicishe….
Aho Paul Kagame ajya yibuka ko Perezida Kayibanda na Perezida Habyarimana nta narimwe bigeze bafata gahunda yo kujya kurasa cyangwa kurogera impunzi iyo zahungiye ? Iyo babikora , yenda Kagame ubwe ntaba akiriho! Umugome udashishoza we yagerekaho ngo yenda iyo babikora bakamuhitana ibibazo biba ari bike !!
Umwanzuro
(1)Imigenzereze mibisha nk’iyo ingoma ya Kagame igaragariza abanyantegenke barimo impunzi, imfubyi abapfakazi n’imfungwa ntishobora kubura gukururira igihugu umuvumo : “Ntimuzagirire nabi umupfakazi cyangwa imfubyi. Numugirira nabi akantakira, nzumva amaganya ye, maze uburakari bwanjye bugurumane, mbamarire ku nkota, abagore banyu bapfakare, n’abana banyu babe imfubyi”
(2)Abanyarwanda b’abanyantegenke (Abapfakazi, imfubyi, impunzi, imfungwa) bakwiye kureka kuranganira mu mayoga n’ibindi biyobyabwenge ahubwo bakihatira gushyira ingufu mu gutakambira Imana kuko umunsi AMARIRA yabo yazamutse akagera mu ijuru, Uburakari bw’Imana ntibuzabura kumanukira ku mugizi wa nabi , bukamutumura !
Nitwivugurure , dufate umwanya wo gusenga Imana, twitabire misa n’amakoraniro yo gusenga….umunsi umwe gusa mu cyumweru nituwuharira gusenga Imana, sicyo kizatuma abacuruzi bahomba !
Mbifurije mwese icyumweru cyiza,
Turusheho gusabirana,
Uwanyu, Thomas Nahimana.


text:
Leta y’u Rwanda igiye gutangiza gahunda nshya igamije kongera umubare w’ibiti bivangwa n’imyaka.
Ubwo iyi gahunda yungurwanagaho ibitekerezo kuri uyu wa Gatatu tariki 20 Nzeri, hagaragajwe ko ubuso buriho ibi biti budahagije.
Abitabiriye ibi biganiro baganiriye n’abanyamakuru bahurizaga ku kuba ubutaka biriho budapfa kuma kuko bizamura amazi ari hasi akagirira akamaro ibihingwa bivanze n’ibi biti, ibi bikazatuma n’umusaruro w’ubuhinzi uzamuka.
Ngabonziza Prime, Umuyobozi mukuru w’Ikigo cy’igihugu gishinzwe guteza imbere amashyamba n’amazi mu Rwanda, avuga ko Ibiti bivangwa n’imyaka byongera ifumbire mu butaka, agira ati "Ariya mababi yabyo iyo amanutse aba ifumbire, ubutaka bukarushaho gutanga umusaruro, turashaka kubyongera ntago turagira umubare wabyo dushaka, dukeneye gushyiramo imbaraga nyinshi cyane".
Ngabonziza Prime [Ifoto: Imvaho Nshya]
Dr. Mukurarinda Athanase, umwe bitabirye ibi biganira uhagarariye umuryango utari uwa Leta, avuga ko ari byiza kwita no kwigisha abaturage, abagoronome bakegera abahinzi bakabereka akamaro k’ibyo biti kugirango barusheho kubitera no kubibungabunga.
Dr. Otto Vianney Muhinda, umuobozi wungirije wa FAO mu Rwanda, avuga ko ibiti nk’ibi ari ingenzi kuko bibungabunga ubutaka bigafasha no kwirinda ingaruka z’imihindagurikire y’ikirere.
Dr. Otto Muhinda mu biganiro kuri iyi gahunda byahuje inzobere n’abashakashatsi
Kugeza ubu ubuso buteyeho ibiti bivangwa n’imyaka mu Rwanda bungana na 2% by’ubuso bwose butwikiriwe n’amashyamba.
Ibiti bivangwa n’imyaka birimo iby’imbuto ndetse n’ibigaburirwa amatungo bitagira ingaruka mbi ku myaka bihinze mu murima umwe.


text:
Nkuba yibereye aho agatura mu ijuru, Gikeli akaba mu nsi. Gikeli yagenda akagenda asimbuka. Nkuba akibera hejuru agakubita hilya no hino. Umunsi umwe aza gukubita ajya hasi, asanga Gikeli yarubatse, arasakara, afite urugo rukomeye..
Nkuba abaza Gikeli ati: »ese Gikeli, ko wubatse utya, wowe usakaza iki, ubwatsi ubukura he ? Ubutemesha iki ? »
Gikeli ati «mfite umuhoro wanjye ngomba gusakara inzu yanjye simvirwe.. » Nkuba ati « nanjye rero ndi umukene, untize uwo muhoro wawe nitemere ubwatsi njyane ku ijuru, njye kwisakarira inzu. Umugore n’abana ntibagira aho bicara.»
Cyakora Gikeli abyumva vuba, abaza Nkuba ati: « ese Nkuba ndaguha umuhoro wahjye nzawushyikirizwe n’iki, ko ureba ntagira amaguru ?. » Nkuba ati « nzawuzana vuba. » Gikeli ahereza Nkuba umuhoro, aragenda atema ubwatsi. Aliko ubwo Nkuba yatemaga ubwatsi, Gikeli yaribwiraga ati « ndabizi, Nkuba ni umuntu ugira amahane, kandi ntazongera kugera ino ubwo ashyikiriye umuhoro wanjye.»
Gikeli aranyaruka yigira mu kiba cy’ubwatsi. Nkuba akubita ubwatsi abugeza mu ijuru, abutura ku kibero cy’inzu iwe. Umugore ati « ese noneho ubu bwatsi ubukuye he ? » Undi ati « wa mugore we ceceka. Ibintu mbonye ntibigira uko bisa. Nahuye n’umugabo Gikeli ampereza uyu muhoro, ariko nzarebe aka Gikeli na Nkuba. Ntabwo rwose uyu muhoro nzawumusubiza. Reka njye nitemera ubwatsi, nisakarize inzu, ntabwo Gikeli azagera ino». Umugore ati « uzaba umuhemukiye cyane. » Undi ati « reka da, Ntabwo namuhemukira. »
Nkuba akajya aca ubwatsi, arasakara, amererwa neza. Gikeli aranyaruka yitura mu kibero cy’inzu, noneho Nkuba akibwira ngo ntabwo ibyo avuga Gikeli abyumva.
Gikeli yibera ahongaho, iminsi munani basezeranye igeze, Gikeli aranyaruka ajya mu irembo kwa Nkuba. Arakorora. Yemwe abo kwa Nkuba ? Nkuba ati « yee! Nimwumve abo bantu ! » Ati « sinzi umpamagaye. » Gikeli arakorora. « Erega ni jye Gikeli. Umuhoro wanjye warawutindanye, none nali nje kuwureba.». Undi ati « koko iminsi ibaye miremire. Ariko utahe usubire imuhira, nanone iminsi ni umunani, uwa cyenda, nkakuzanira umuhoro wawe »
Gikeli yisubirira mu kibero cy’inzu. Nkuba yibera aho. Atarisha ibitoki birashya, barenga. Inzoga imaze gushya, abwira umugaragu we ati « genda ujye guca ibihunda, uzane n’urutete utekere inzoga tugende, nshyire Gikeli umuhorowe ataziyahura. » Ubwo Gikeli aramwumva.
Umugaragu aragenda azana ibihunda n’urutete araza atekera inzoga. Uko atekera Gikeli yiterera muri rwa rutete. Noneho umugaragu arikorera, Nkuba arakubita, umugaragu na shebuja bitura ku isi. Umugaragu aragenda atura inzoga mu nzu. Gikeli ava muri rwa rutete ajya ku buriri. Umugaragu asubira ku irembo asanga shebuja.
Shebuja ati: » ese wahamagaye ? » Umugaragu ati: » nahamagaye databuja, ariko nta muntu wanyitabye. » Ngo agere ku irembo arongera arahamagara ati » yemwe kwa Gikeli ? » Gikeli ati : » yee! Arakorora. Nta muntu umpamagave ? » Bati : »‘arahamagaye. Ni Nkuba waje kugutarurira umuhoro. »
Gikeli abyuka vuba vuba, ati « ni uko, ni uko. Ibitotsi ni umwana w’undi ga ! Nari nsinziriye ». Aherako arabyuka, ajya mu kirambi. Arakorora. « Mbega mwanzaniye inzoga ? » Bati : » twakuzaniye inzoga y’ishimwe kandi twakuzaniye n’umuhoro wawe. » Banywa inzoga. Barangije bamubwira imisango yayo.
Birangiye Nkuba n’umugaragu we bisubirira mu ijuru, Gikeli asigara iwe n’umuhoro we.
Si jye wahera hahera Nkuba na Gikeli.


text:
Ingoro ndangamurage Agapfundikiye Gatera Amatsiko ,ni ingoro ibaye iya mbere mu mashuri iherereye mu Rugunga ku kigo cy’amashuri cya EPMA.
Mu rwego rwo guteza imbere umurage w’u Rwanda bihereye mu bakiri bato,habaye igikorwa kidasanzwe cyo gutangiza ingoro ndangamurage y’ishuli rya EPMA rizwi nko ku Kanyoni riyoborwa n’Ababikira giherereye mu Rugunga mu karere ka Nyarugenge mu mujyi wa Kigali.
Mu gutangiza iyo ngoro,ibirori byitabiriwe na Minisitiri wa Siporo n’Umuco Uwacu Julienne,umuyobozi w'ingoro z'umurage z'u Rwanda,abayobozi b’ikigo cya EPMA,ababyeyi baharerera,abarezi n’abanyeshuli bicyo kigo hari ndetse n'abandi bayobozi batandukanye baje gushyigikira icyo gikorwa.
Ibimurikwa muri iyo ngoro: Ni Ibikoresho bya Kinyarwanda
Ingobyi
Ingobyi ijishije ni igikoresho cyakoreshwaga mu Rwanda rwo ha mbere.mu guheka umwami,guheka abarwayi,ababyeyi barikunda no guheka umugeni,…Muri iyo ngobyi kandi harimo impetso ikoze mu ruhu rw’intama nayo bahekagamo umwana.
Umutiba
Muri iyo ngoro usangamo umutiba,werekana ukuntu mu Rwanda kwagika byari imirimo yakorwaga,igateza imbere urugo.Abantu bakabona ubuki.Ubuki bakaburya,bukavamo inzoga,ubuki bukavamo n'umuti.Abavumvu babaga ari abantu bakora umwuga w'ubuvumvu/wo kwagika.
Umuvure
Umuvure ni igikoresho gikoreshwa n’abanyarwanda benshi mu rwego rwo kwenga ibitoki.Kuva na kera urwagwa ruri mu bigize umuco nyarwanda.Umubirikira wakoreshwaga mu kuyungurura umutobe,
Urusyo n’ingasire
Uburyo bwa kera bakoreshaga mu kubona amafu atandukanye cyane cyane ay’amasaka n’uburo,byose byabonekaga babanje kubisya.Ni ubuhanga buhambaye abantu bakoreshaga mu kubona ibibatunga.
Igisabo
Igisabo gipfundikije inzindaro gikoreshwa mu gucunda amata.Abanyarwanda bacundaga amata maze bakabona amavuta y’inka bitaga ikimuri.Amavuta yakoreshwaga mu bintu bitandukanye nko mu biryo,ku yisiga no mu kwivura.Gikikijwe n’inkogoro ndetse n’ icyatsi kirimo umutozo,ibiseke n'inkangara.
Mu muco nyarwanda bavuga ko:Kirazira gutera ibuye aha jishije igisabo.
N’ibindi byinshi birimo ;amasuka,isekuru,imbehe,imisambi,inkoko,ibitebo,urutaro,ibicuma,imiheto,ingoma.Habonekamo kandi n’amagambo agenda asobanura ibyo bintu byose ku buryo uyisuye abasha ku bimenya akamenya nibisobanuro byabyo.
Umuyobozi w’ishuli rya EPMA Soeur Gisele yatangajeko batangije icyo gikorwa kugirango abana bamenye umuco,abana bamenye ikinyarwanda.
Umuyobozi mukuru w’ingoro z’umurage yatangajeko bazafasha ibigo by’amashuri byose bizifuza gufungura ingoro ndangamurage.
Minisitiri yashimiye abateguye icyo gikorwa ,ashimira uburere butangirwa kuri iryo shuli ndetse niyo ngoro y’umurage, asabako utwo tunyoni tutazapfuba.Yavuzeko habayeho ubufatanye bw’ababyeyi n’abarezi abana bazaba intore.Yibukije ko hari igihe twabuze ibizungu tubura n’iby’iwacu aze turapfuba.
Abana berekanye byinshi mu bigize umuco nyarwanda babinyujije mu mikino:igitaramo cy’imbyino,umuganura,berekana umukino wo kurya Ubunnyano,abana basomye ku ntango,.Abana bagaragaje ubuhanga mu kubyina no gutambuka gitore,bacinye umugara,barivuga abakobwa barashayaya.
Ni uburyo bwiza bwo gufasha abana gukura bazi kandi batekereza ku mirage y’u Rwanda,bakarushaho kumenya ikinyarwanda, ndetse basabwe kujya bategura igitaramo umwaka w’amashuri urangiye.Kandi Ni amahirwe kubatuye hafi ndetse n’abandi bose kuba basura iyo ngoro.


text:
ITANGAZO RIGENEWE ABANYAMAKURU : ICYO TWE TUGAMIJE NI « UKUNGA ABENEGIHUGU… »
ICYO TWE TUGAMIJE NI « UKUNGA ABENEGIHUGU NGO DUFATANYE KWIYUBAKIRA U RWANDA MODERNE »
I. « Intego y’ishyirahamwe iryo ari ryo ryose rikora politiki ni ukubungabunga uburenganzira ndakorwaho umuntu wese avukana . Ubwo burenganzira ni ukwishyira ukizana, kugira umutungo utavogerwa, kubaho ufite umutima mu gitereko n’ubwo kurwanya akarengane » (Ingingo ya 2 y’itangazo ry’amahame y’ibanze y’uburenganzira bwa muntu n’ubw’abenegihugu ryo mu w’1789).
II. Kubera ko Ishyaka ISHEMA ryubatswe hashingiwe ku ihame rikubiye mu ngingo yibukijwe haruguru, nibimenyekane neza ko ba nyir’ibitangazamakuru n’amashyirahamwe akunze guha rugari icengezamatwara risenya, bikaba bigaragara ko muri iki gihe bashishikajwe cyane no guharabika Ishyaka ryacu mu kuryambika nkana isura y’ubuhezanguni, baba babiterwa no kutamenya, kugambirira ikibi cyangwa uburwanashyaka bw’agakabyo, ntibazatinda kubona ko badashobora kurwanya ukuri ngo bagutsinde.
III. Koko rero « KUNGA ABENEGIHUGU NGO DUFATANYE KWIYUBAKIRA U RWANDA MODERNE » ni wo mushinga wonyine dushoreye kandi twiteguye kuzamurikira imbaga y’abanyarwanda bityo tukaba twizeye ko, mu gihe gikwiye, rubanda itazabura kwishimira inyungu nyakuri izawusaruraho mu gihe cya vuba, ikiringaniye n’ikirekire, ni ukuvuga amahoro arambye n’iterambere risangiwe na bose.
Kubera izo mpamvu dutangaje kandi tumenyesheje imbaga y’abanyarwanda n’Umuryango Mpuzamahanga ibi bikurikira:
1. Twakiranye ubwuzu n’icyubahiro ijambo ritazibagirana ryavuzwe na Perezida wa Repubulika y’u Rwanda, Paul Kagame, ku cyumweru gishize tariki ya 11 Ukuboza 2016, anenga, mu ruhame kandi nta guca ku ruhande, inzego za leta zafashe icyemezo cyo gukumirira umuyobozi w’Ishyaka ISHEMA, Bwana Padiri Thomas NAHIMANA, n’ikipe ye bagahezwa ku kibuga cy’indege cya Jomo Kenyatta i Nairobi, ku itariki ya 23 Ugushyingo 2016, bityo, mu buryo butemewe n’amategeko, bamburwa uburenganzira bwabo bwo gutaha mu rwababyaye no kugira uruhare mu bikorwa mboneragihugu n’ibya politiki.
2. Dushyigikiye kandi dushimye iyo ntambwe y’ingirakamaro itewe na Perezida wa Repubulika nk’« ikimenyetso cy’ubushake bwo gufungura urubuga rwa politiki no gutanga ihumure » kigenewe abanyapolitiki ba Opozisiyo iharanira demokarasi, bityo nabo bakaba bakwiye kugiheraho bakisuganya bwangu, kugirango uruhare rwabo rugamije kubaka ruzagaragare mu mahinduka yegereje aganisha u Rwanda ku butegetsi bugendera koko ku mahame ya demokarasi.
3. Turashimangira ubushake dufite bwo kuva mu buhungiro tugataha mu Rwatubyaye kugirango bidufashe kuzuza ibisabwa n’amategeko, twandikishe Ishyaka ryacu ISHEMA ry’u Rwanda bityo tuzashobore kugira uruhare mu matora y’umukuru w’igihugu ateganyijwe ku itariki ya 4 Kanama 2017 n’ay’Intumwazarubanda yo muri 2018. Tukaba rero twishimiye gutangaza ko ubu noneho twiteguye gusesekara ku kibuga cy’indege cy’i Kanombe ku wa mbere tariki ya 23 Mutarama 2017.
4. Tuboneyeho akanya ko gushimira byimazeyo ABATARIPFANA bose b’Ishyaka ISHEMA n’abandi ba « Bakunzi bacu », abashya n’abasanzwe, baduteye ingabo mu bitugu mu bihe bikomeye, tunabibutsa kandi ko ubu inkunga yabo ikenewe kurushaho kugirango iyi nzira y’amahoro twahisemo yemererwe n’Abanyarwanda benshi kandi ibasubize icyizere ko bifitemo ubushobozi bwo kwiyubakira igihugu cyunze ubumwe kandi kirangwa n’ubusabane bw’abagituye.
5. Turasaba Umuryango Mpuzamahanga kuba hafi y’Abanyarwanda no gutanga ubufasha bukenewe kugirango, mu buryo bwihuse, imfungwa za politiki zose zifungurwe, hubakwe umuco wo kujya impaka zubaka kandi zituje kandi hategurwe amatora adafifitse.
Harakabaho Repubulika
Harakabaho imbaga y’abanyarwanda bunze ubumwe.
Bikorewe i Paris, ku ya 15/12/2016
Padiri Thomas NAHIMANA
Umuyobozi w’Ishyaka ISHEMA
Umukandida mu matora y’umukuru w’igihugu ya 2017


text:
24/06/2020, Ikiganiro “Ukuri k’Ukuri” mutegurirwa kandi mukagezwaho na Tharcisse Semana.
Nyuma y’igice cya mbere cy’ikiganiro twagiranye na Karuranga JMV wahoze mu ntasi ya Uganda (kanda hano ucyumve: «Nazaga mu Rwanda uko nshaka nitwa “Umusomaliya” nkazengeruka mu gihugu hose ntankomyi, nkarara n’ibukuru», Karuranga JMV, intasi ya Uganda) akomeje kutubwira uko FPR-Inkotanyi yafashe ubutegetsi, uko yamenye urupfu rwa Fred Rwigema n’urwo abavandimwe be bwite, uko yumva amahano ndengakamere yagwiririye u Rwanda n’uko abona amashyaka n’abanyapolitiki muri rusange: Kwigobotora byanze bikunze ubutegetsi bwa FPR–Inkotanyi, Kurwanira kwicara ku ntebe yo mu Urugwiro gusa, Guharanira amahoro, ubumwe n’ineza by’abanyarwanda!


text:
Umuyobozi wa pentekote Pastor Agu Irukwu yavuze akababaro n’uburakari yatewe n’urupfu rwa George Floyd muri Amerika.
Urupfu rw’umwirabura wishwe n’abapolisi b’abazungu muri Minneapolis rwateje imyigaragambyo ikabije muri Amerika ndetse no mu Bwongereza.
Pastor Irukwu uyobora Itorero rya Gikristo rya Redeemed Christian Church of God mu Bwongereza, yavuze ko yarebye ibintu byabereye muri Amerika “n’umutima uremereye cyane”.
Ubwo yavugaga mu butumwa bwa video bwashyizwe kuri YouTube, yavuze ko yatangajwe no kubona umupolisi apfukamye ku ijosi rya Floyd, yongeraho ko gutaka kwe ngo “sinshobora guhumeka” byamuteye ubwoba.
Pastor Irukwu yagize ati: “Mu marangamutima numvise harimo uburakari bwinshi, nibaza ibintu nk’ibi niba hari ahantu biba ku Isi, noneho muri Amerika, nk’igihugu kirimo kwishira no kwizana.”
Yavuze ko urupfu rwa Floyd “rwashyize ahagaragara amakosa akomeye cyane aboneka muri sosiyete y’Abanyamerika ku kibazo cy’amoko”, kandi ko ashobora kumva impamvu Abanyamerika b’abirabura bumva bafite umujinya mwinshi.
Ati: “Niba njye, umwirabura wa Nigeriya uba i Londres mu bwongereza, numvise umujinya n’agahinda kenshi, ndumva neza ukuntu umusore cyangwa umukobwa utuye mu mujyi wa Amerika ashobora kurakara”.
Pastor Agu Irukwu akomeza agira ati: birakabije cyane bitewe n’impfu nyinshi zahitanye Abanyamerika b’Abanyafurika mu buryo nkubu.
Pastor yavuze ko mu gihe abakristo bari gusengera abavandimwe na bashiki babo b’Abanyamerika, bagomba no kuvuga ubutumwa bw’urukundo n’imbabazi, kandi bakarwanya akarengane kabone nubwo byatwara amafaranga menshi.
Yasabye kandi Itorero kuticecekera imbere y’ivanguramoko.
Aho agira ati: “Guceceka kw’Itorero mu Budage mu gihe cya jenoside yakorewe Abayahudi, gucecekesha ibice by’Itorero muri Afurika y’Epfo mu myaka mibi ya Apartheid ni ingero zerekana uburyo ikibi n’akarengane bitera imbere mu gihe abantu beza batavuze.”
Iyi nkuru dukesha “Christian today” ikomeza ivuga ko Pastor yavuze muri aya magambo ati: Ndi Umukristo, ngomba kuvuga. Ni ikibazo cyanjye; ni ikibazo cyacu.
Yashimye Archbishop wa Canterbury, Justin Welby, kuba yarasabye imbabazi mu ntangiriro z’uyu mwaka wa 2020 kubera ivanguramoko mu Itorero ry’Ubwongereza, cyane cyane ku gisekuru cya Windrush.
Pastor Irukwu yavuze ko gusaba imbabazi kwa Archbishop byabaye icyitegererezo cyo gutangira gukemura iki kibazo gikomeye kandi biba n’intambwe ikomeye yo gusuka amavuta ku bikomere bihari”.
Pastor Irukwu akomeza agira ati: dufite inshingano yo kureba ibibera muri Amerika nk’indorerwamo yashyizwe imbere yacu. Tugomba kwibaza tuti: ni iki kigaragara muri iyo ndorerwamo? Turabona iki?
Ntidukwiye kwibeshya ko tudafite ibibazo byacu bwite hano, birahari. Ubusumbane busanzwe buri muri gahunda zacu z’ubuzima, ivanguramoko rishingiye ku nzego riri mu bigo byacu byinshi rigomba kwitwa amazina kandi rigakemurwa. Ndatekereza ko itorero rikwiye kuba umuyobora wo gukemura iki kibazo.


text:
Tuyishime Daniel, umuvuzi wa gakondo ukorera ku Ruyenzi muri “centre” ya Runda ya Gihara ho mu Karere ka Kamonyi, afite imiti ivura inzoka ya Amibe igakira burundu, si iyo yonyine avura kuko n’indwara ya Terekomunasi (“Trichomonase) igira uruhare mu gutuma amabanga y’urugo adakorwa neza ayivura igakira ndetse n’abatangabuhamya bakaba bahari.
Mu kiganiro Tuyishime yagiranye n’ikinyamakuru impamba.com Kucyumweru tariki ya 8 Ugushyingo 2020, yavuze ko mu ndwara zo mu nda zimwe mu z’ingenzi avura harimo iya Amibe ndetse na Terekomunasi.
Tuyishime yabanje kuvuga bimwe mu bimenyetso bya Amibe kuko hari abayirwara ariko batabizi, yagize ati “Amibe hari ibimenyetso biyiranga abantu badakunze kumenya, ni yo ndwara urwara ukajya ucika intege mu mubiri, ikindi Amibe ishobora kugutera gufuruta, ituma ubura “Apetit” yo kurya, mu bimenyetso ikomeye itanga iryana mu nda ahagana mu kiziba cy’inda, Amibe kandi ica umugongo ukumva umugongo uracika, ukumva umugongo urabura intege ku rwego rwo hejuru ni na yo mpamvu, bavuga ngo Amibe ikona abantu bakabura imbaraga zo gukora ibijyanye n’amabanga y’urugo kuko Amibe igira icyo bita Igikono cyayo cyihisha mu mugongo nayo ikajya kwihisha mu mugongo muri cya Gikono cyayo ni nk’inzu yayo rero”.
Uyu muvuzi wa Gakondo ukorera ku Ruyenzi, ukigera mu rusisiro rwa Runda ya Gihara, avuga ko akenshi Amibe ituma umuntu yishimagura iyo ifatanyije n’indwara ya Terekomunasi.
Tuyishime yavuze ko Terekomunasi igira ikimenyetso cyo kwishimagura iyo ifatanyije n’inzoka ya Amibe kuko igira uruhare runini mu kuganza.
Mu gusobanura ku indwara ya Terekomunasi yagize ati “Terekomunasi igira ikimenyetso cya mbere cyo kwishimagura, umuntu akishimagura cyane cyane mu mwanya w’ibanga ndavuga cyane ku badamu cyangwa abakobwa, ikindi Terekomunasi iteza icyo bita imyanda y’umubiri, kuzana utuntu tudafite impumuro nziza cyane cyane mu myanya y’ibanga”.
Amibe na Terekomunasi ni indwara zivurwa zigakira, Tuyishime yamaze abantu impungenge
Tuyishime Daniel, umuvuzi wa gakondo ubirambyemo akaba afite n’icyangombwa gitangwa n’Urugaga rw’Abavuzi ba Gakondo mu Rwanda (AGA-Rwanda Network) yamaze abantu impungenge bibwira ko Amibe na Terekomunasi bitavurwa, yagize ati “abantu bumvaga ko Terekomunasi cyangwa Amibe idakira, ni inzoka ebyiri cyangwa indwara ebyiri zisa n’izikorana ariko zitandukanye, ariko abibwira ko zidakira nababwira ko nabazaniye umuti uhangana n’izo nzoka zombi, uyu muti ushobora guhangana na zo zikava mu mubiri zigashira, umuntu agasigara ari muzima, wajya mu bwihero igasohoka, twa Tumikorobe tugasohoka, twa tuyoka duto twa Amibe n’ingaruka zayo zirakira dukoresheje uyu muti witwa “UMUZI W’IGITI NUMBER ONE”, inzoka ya Telekomunasi navuze zibasha gushira zose”.
Mu nkuru yindi muzagezwaho ikiganiro ikinyamakuru impamba.com kizagirana n’umutangabuhamya wavuwe inzoka ya Amibe n’umuvuzi wa Gakondo Tuyishime Daniel.
Umuntu ukeneye kugira icyo abaza muganga Tuyishime yahamagara kuri nimero 0782501768 cyangwa kuri +250788608230.


text:
Hari impamvu ebyiri nyamukuru zishobora gutuma usohora umwuka utari mwiza mu kanwa. Izo mpamvu ngo ni ni ukuba ugira igogora ritagenda neza ry’ibyo wafunguye, cyangwa kugira isuku yo mu kanwa utabikozwa.Nk’uko tubikesha urubuga www.sante-medecine-commentcamarche.net, ngo nyuma yo gufungura, hari ibyo kurya bigenda bisigara hagati y’amenyo, mu matama, ibindi bigafatira ku rurimi iyo byiganjemo amavuta. Ibyo ngo bituma udukoko tuvukira muri byo tubona indiri twituriramo. Ibi rero ngo iyo bihuriranye no kuba umuntu atagira isuku mu kanwa he, afite ibibazo mu gifu, mu mwijima, no mu nda he muri rusange atagira igogora ry’ibyo kurya rigenda neza, ngo bituma agira umwuka utari mwiza mu kanwa.
Mu guhashya uyu mwuka utari mwiza mu kanwa, nta kigoye kirimo. Ngo birahagije kuba wakoresha uburoso bw’amenyo n’imiti yica udukoko igihe cyose umaze gufata amafunguro cyangwa ukaba wakoresha agati kabugenewe gafite isuku (cure dent), ukagakoresha ukura ibyo kurya bisigara hagati y’amenyo.
Igihe ubyutse, cyangwa ugiye kuryama ngo ni ngombwa gukora isuku mu kanwa, ku rurimi no mu matama, ukanyuzamo amazi uyavana iburyo uyagarura ibumoso mu kanwa, nyuma ugafata uburoso n’umuti ukoza amernyo.
Niba umwuka ukomeje kujya usohoka utari mwiza kandi iyi suku uyikora byibuze inshuro ebyiri ku munsi, ikiruta ibyo ngo ni uko wagana muganga, ukisuzumisha hakarebwa niba nta bibazo by’amenyo ufite, niba igifu cyangwa umijima byawe nta bibazo bifite, kugira ngo arebe niba byaba ari byo bitera icyo kibazo, igihe cyose wubahiriza isuku yo mu kanwa umunsi ku munsi.


text:
INAMA ZIGIRWA ITORERO - IGITABO CYA 2
INAMA ZIGIRWA ITORERO - IGITABO CYA 2
IGICE CYA 18: KURAMBAGIZA UWO MUZUBAKANA URUGO
Gushyingirwa ni byo bibasha kureshya no guhindura ubugingo bwanyu muri iyi si no mu isi izaza. Umukristo nyakuri ntazerekeza imigambi ye muri ibyo, ataramenya yuko Imana ibyemeye. Ntazabasha kuba ari we wihitiramo, ahubwo aziyumvamo yuko Imana ari yo ikwiriye kumuhitiramo. Ntidukwiriye kwinezeza ubwacu, kuko Kristo atinezezaga ubwe. Ntawanyemera mvuze yuko umuntu uwo ari we wese akwiriye gushyingirwa uwo adakunda. Ibyo byaba ari icyaha. Ariko kugira ingeso yo gupfa gutekereza no gushaka kwinezeza mu buryo bworoshye ntibikwiriye, kuko bijyana umuntu ku kurimbuka. Imana ishaka umutima wose, n’urukundo rusesuye. IZI2 8.1
Abagamije gushyingirwa bakwiriye kuzirikana ingeso n’imimerere y’umgo bagiye gushinga. Ubwo bazamara guhinduka ababyeyi, bazagirwaho ibyiringiro bikomeye. Kuri bo ni ho hazaturuka urugero rukomeye rw’imibereho y’abana babo muri iyi si, n’umunezero wabo mu isi izaza. Ingeso z’iby’umubiri n’iby’umwuka abana bazagira zituruka cyane cyane ku ngeso z’ababyeyi. Kandi ingeso zo mu rugo ni zo zerekana uko iz’igihugu zizamera; uburemere bwo kureshya kw’ingeso z’urugo ni bwo buzatuma umunzani ujya hejuru cyangwa hasi. IZI2 8.2
Abasore b’Abakristo bakwiriye kwitonda cyane mu byo gukundana no guhitamo bagenzi babo. Mwirinde, kugira ngo ibyo mutekereza ubu ko ari izahabu nziza bitaba inkamba. Incuti z’isi zishaka gushyira ibibazitira mu nzira yo gukorera Imana kwanyu, kandi abantu benshi barimburwa n’umubano uteye agahinda, ari uw’umurimo bakora cyangwa abagore bafite, batahwituwe cyangwa batarezwe neza. IZI2 8.3
Genzura icyo ureba cyose, witegereze amajyambere yose y’ingeso z’uwo ugambiriye gufatanywa na we mu bugingo bwawe. Iyi ntambwe ugiye gutera ni imwe yo mu zikomeye cyane mu bugingo bwawe, kandi ntikwiriye guteranwa ubwira. Naho wakunda, ntugakunde utabanje gutekereza. IZI2 8.4
Suzuma witonze, urebe yuko numara gushyingirwa uzagira umunezero cyangwa uzamererwa nabi ukaba umutindi. Ibaze uti: “Mbese uku gufatanywa kuzamfasha ngere mu ijuru? Kandi kuzagwiza umurimo wanjye ngire umumaro muri ubu bugingo?” Niba utekereje ibyo ugasanga bitazagusubiza inyuma, noneho ukomeze umugambi wawe wubashye Imana. IZI2 9.1
Guhitamo umufasha muzabana iteka gukwiriye kuba ukuzana imibereho myiza y’umubiri, iy’ubwenge, n’iy’iby’umwuka ku babyeyi no bana babo, kukazabashisha ababyeyi n’abana guhesha umugisha bagenzi babo no kubaha Umuremyi wabo. IZI2 9.2


text:
Tuesday, July 14, 2015
Gukuraho Auto updates kuri Adobe Cs5
Desable auto-updates] Ushobora kuba ukoresha products za Adobe ariko ukaba ukunze kugira ikibazo cya updates(mise à jour) zimara amafaranga za hato na hato. Cyangwa se ukaba ukoresha Adobe wahawe n'umuntu yarayiguze wowe itakwanditseho; icyo gihe iyo igiye kuri internet bigaragara ko wayibye cyangwa ukayibona mu buryo budaciye mu nzira nyayo, kandi urashaka kuyikoresha. Iyi link iragufasha [Desable auto-updates] Uko bikorwa:
Vugurura Adobe Flash player
Mozilla & Chrome] [InternetExplorer] Ku bakora cg bakosora za mudasobwa (PC Netbook, Notebook & Laptop) mwibuke kujya mukora upgrade ya Adobe Flashplayer, impamvu nta yindi ni uko kubera iterambere riri kwihuta, [Inkuru
Subscribe to: Posts (Atom)


text:
Urban Boys Ni Itsinda Rimaze Imyaka Icyenda Muri Muzika Nyarwanda , Bakora Injyana Zitandukanye Zikundwa Na Benshi Iri Tsinda Riginzwe N’abasore Batatu Aribo Safi, Nizo, na Humble G, Aya Mateka Yaba Basore Yatangiye Ubwo Bigaga Muri Kaminuza Nkuru Y’igihugu I Butare Ikindi Aba Basore Bamaze Kugira Ibigwi Muri Muzika Hanze Y’igihugu Cy’u Rwanda Ndetse No Mu Rwanda Iwabo .Â
Urban boys bazamutse bahagana nandi matsinda akomeye icyo gihe yabarushaga intambwe harimo KGB,THE BROTHERS,JUST FAMILY hamwe na DREAM BOYS aya yari amatsinda icyo gihe yarariho kandi akomeye ,URBAN BOYS ikomeza intambara ya muzika kugeza aho ubu ari itsinda mu Rwanda rifite ku mafaranga ndetse kandi rikomeye mu karere kibiyaga bigari
Dore Ibimenyetso Urban Boys yerekana Ko Aribo Bazatwara PGGSS6
Ubwo Ikinyamakuru Cya Yegob Twaganiraga Numwe Muri Aba Basore Bo Muri Urban Boys Ariwe Manzi James Uzwi Ku Izina Rya HUMBLE Gizzo Yadutagarije Ko Bahamya Ijana Ku ijana Iki Gikombe Cy’uyu Mwaka Ari Icyabo.
Mu Bimenyetso Yakomeje Kutwereka Harimo:
Kuba Aribo Ubu Bahagaze Neza Mu Bahanzi Bari Muri Guma Guma Y’uyu Mwaka, Ikindi Ni Uko Mu Bahanzi Bari Muri Iri rushanwa  Aribo Bamaze Mo Imyaka Myinshi Kurusha Abandi Dore Ko Bamazemo Imyaka Igera Kuri 4 Iyi Ikaba Ari Icuro Yagatanu. Akomeza Avuga Ko Kuri We Ntabwoba Nabuke Afite . Manzi James Ariwe Humble G Yakomeje Atwibutsa imyaka Bamaze Gutakaza Muri Muzika Ari Nayo Mpamvu Bumva Ko Mu Bantu Bitabiriye Iri rushanwa nta wabangwa Muntege
Mu Bimenyetso Yakomeje Kuduha Harimo N’ibitaramo Bya Mbere Bya PGGSS6 Bimaze Kuba Aribo Bari Kuza Ku Isonga Mu Kugira Abakunzi babishimira  Anatwibutsa Igitaramo cyabereye I Gicumbi Ko Byagaragaye Ko Abantu 80% Bari Bitabiriye Bari Abakunzi Babo. Twifuje kumubaza  Mu gihe habayeho kubura  cyangwa kutagitwara Iki gikombe Ubutaha Bazasubira mu irushanwa ,Yahise Akubita Agatwege Atubwirako Icyo Ntacyo Yabivugaho Ko Byaterwa Nagahunda Bafite Muri Uwo Mwaka Bityo Kuriwe Yumva Gusubiza Ako Kanya Yaba Ahubutse cyane aragiza atumenyesha ko itsinda ryabo rifite imyiteguro y’uburyo bazakira igikombe .andi makuru kuri aba basore ni ahubutaha.


text:
« Dutabare u Rwanda duca ubuhunzi » Lydie Kayitesi
01/03/2019, Ibitekerezo by’abasomyi
U Rwanda ruri mu bihugu bikiri mu bukene ku buryo binagoye kurushyira ku rutonde rw’ibihugu biri mu nzira y’amajyambere.
Amajyambere ntareberwa gusa mu mazu yubatse neza ahubwo mu mibereho myiza y’abaturage. Kugirango rero u Rwanda rurenge urwego rubi ruriho hagomba gukorwa byinshi mu rwego rwo gushaka ibisubizo. Abanyarwanda bose bagomba kugira uruhare mu kuzamura igihugu cyabo nta n’umwe uhejwe.
Ubumwe ni yo nzira y’umukiro w’u Rwanda
Muri ino minsi abanyarwanda benshi bamaze gusobanukirwa nuko kuva na kera amacakubiri ariyo yagiye abakururira ingorane nyinshi, inzangano, intambara ndetse n’ubuhunzi bwa hato na hato.
Muri make izo ngorane zose ziri mu mpamvu zituma igihugu gihora gisubira inyuma maze ntube watinyuka kuvuga amajyambere kuko ibyagezweho none uba ufite impungenge ko ejo bishobora gusenyuka.
Mu banyarwanda twibumbiye muri komisiyo y’uburenganzira bw’ikiremwamuntu n’ibibazo by’impunzi natwe twihaye gahunda yo kwegera abanyarwanda no kubahuriza hamwe kugirango habeho ubufatanye mu gukemura ingorane impunzi zigira no kugirango nibamara gusobanukirwa n’ibibazo binyuranye basangiye bazabashe kurwanyiriza hamwe imigirire y’ubutegetsi bubi bubuza abanyarwanda kugira amahoro.
Ni yo mpamvu twatangiye gahunda yo gukoresha inama zo gushaka uko twajya duhura n’abantu banyuranye ku giti cyabo kugirango tugire abakangurambaga benshi mu mpunzi maze igihe nikigera ngo abanyarwanda bibohore burundu, hazabe hari abantu benshi bo kubategurira iyo mpinduka nziza kuri buri munyarwanda.
Ni na byiza ko habaho uburyo bwo guhuza ibikorwa by’impunzi n’ibyifuzo by’abasigaye mu gihugu kuko uko bukeye batotezwa ugasanga na bo baje kongera umubare w’impunzi.
Kure y’amaso si kure y’umutima
Muri gahunda n’ibikorwa twiyemeje harimo no kumenyesha amahanga ingorane dufite nk’impunzi n’akaga abo twasize inyuma barimo biterwa n’ubutegetsi bubi. Ubutegetsi butoteza, bugasahura, bugafungira abantu ubusa, bukica kandi bugahiga n’ababuhunze ni bubi, dukwiye kuburwanyiriza hamwe, bugasimbuzwa ubuyobozi bubereyeho abaturage nta vangura.
Twifatanyije kandi by’umwihariko n’abanyarwanda bose barenganywa n’inzego zinyuranye z’ubutegetsi bwa Kagame Paul, ahanini iz’ubucamanza yifashisha kenshi ajujubya abo adashaka. Turi kumwe n’urubyiruko ruri mu Rwanda, cyane cyane abagomba kuba mu nzego z’umutekano ngo babone uko baramuka. Nibagumeyo ariko bibuke ko bagomba kurengera abaturage kurusha uko barengera abategetsi.
Turifuza gusaba ibinyamakuru bikorera mu buhungiro ngo bibagane maze na banyirabyo baborohereze kugira ngo ibyo Leta ibakorera byose bimenyekane hanze maze amaboko arwanya igitugu yiyongere. Ubufatanye bw’abanyarwanda baharanira kwibohora binyuze mu mategeko n’ubutabera ni inzira ihamye twese tugomba kwitabira.
Turasaba abanyarwanda bose ngo badufashe tujye hamwe turwanye impamvu zose zitera ubuhunzi kugirango akarengane gacike burundu maze ingufu za twese zihurizwe hamwe mu kuzahura ubukungu bw’u Rwanda no kubahiriza uburenganzira bwa muntu mu gihugu cyacu.
Lydie KAYITESI
No Comments Yet
Laisser un commentaire
Vous devez être connecté·e pour rédiger un commentaire.


text:
Ubushakashatsi bwagaragajeko abantu bose barota, impamvu harimo abavuga ko batajya barota ni uko baba babyibagiwe naho ubundi umuntu wese ufite ubwonko ararota. Bamwe bavuga ko umuntu arota ibyo yiriwemo nka ya mvugo ngo:”Umutindi arota arya.” Nyamara siko biri kuko ushobora kurota umuntu utazi utigeze ubona bwacya ukamubona.
Hari abantu bafite impano yo gukabya inzozi yarota ibintu bikaba nk’uko yabirose. Ushobora kuba ufite iyo mpano ntubimenye kuko utajya wita ku nzozi urota cyangwa se ntunamenye ibisobanuro byazo.
Hano tugiye kukubwira bimwe mu bisobanuro by’inzozi abantu bakunze kurota:
1. Kurota ukora impanuka.
Iyo urose ukora mpanuka( cyane cyane iy’imodoka) ibyo bigaragaza ko hari ikintu gishobora kubangamira cyangwa guhagarika burundu ibikorwa byawe. Singombwa rero kugira ubwoba ngo uhagarike ingendo ngaho ngo uri gutinya impanuka. Ni ngombwa ahubwo ko usuzuma imishinga yawe ukareba niba ntagishobora kuyihungabanya.
2. Kurota uri kubyara.
Kubyara mu ndoto bifite igisobanuro cyiza. Bigaragaza ko hari ikintu gishya ushaka gushyira ahagaragara. Singombwa ko byanze bikunze bigomba kubyara umwana bishobora no kuba igikorwa gishya ushaka kubona cyatunganye cyangwa ijambo rikuri ku mutima ushaka kuzabwira umuntu. N’iyo waba warose ubyara ikintu kidafite ishusho nyayo y’umuntu cyangwa warose ko utwite byose bisobanura kimwe. Akenshi kubyara bisonurako hari amasezerano yawe agiye gusohora ni kimwe no kurota inkoko ituraga imishwi.
3. Kurota uzengurutswe n’abantu benshi.
Ibi bisobanurwa hakurikije ubuzima bwa buri munsi bwa nyir’ ukurota. Niba watewe ubwoba n’ubwo bwinshi bw’abantu ugomba gutekereza ku bugwari ugira haba mu mibanire yawe n’abandi cyangwa bwo gutinya gucibwa urubanza igihe waba ufatiwe mu makosa. Nanone kandi bisobanura ko hari impano ufite ariko utajya ukoresha ngo uzibyaze umusaruro ukaba ukwiye kuzamburwa. Igihe ubashije kwihagararaho muri icyo gikundi bigaragaza ingano y’ibyishimo uterwa no kugera kucyo wari wiyemeje. Kurota uzengurutswe n’inyamaswa bigira igisobanuro bitewe n’zo nyamaswa izo arizo. Iyo ari inka uba ugiye guhura n’ibibazo byinshi, iyo ari imbeba uba ugiye guhura n’inyatsi, iyo ari inshishi n’amasazi uba ufite ibintu biri kuguhiga bishaga kukugirira nabi.
4. Kurota uvuza induru ijwi ntirigende.
Gusobanura izi nzozi bisaba kureba ubuzima bwawe mu minsi yashize akenshi umuntu akunze kurota ari mu mahina yatabaza ntihagire uwumva. Ugomba kureba niba mu minsi yashize ntaho wahuye n’ikibazo utari ufite ubushobozi bwo gukemura. Hari n’igihe biba byarabaye mu bwana ukongera kubyibuka ukuze.
5. Kurota wikubita hasi uturutse hejuru.
Ibyo bishobora gusobanura ko utinya kugira igihombo mu mishinga yawe. Niba warigeze kugira ikibazo ntihagire ukurengera izo nzozi zishobora kukugaragariza ubwoba bwo kumva ko ntawe ukwitayeho. Nanone bisobanura kugwa no kunamuka hamwe no gutsindwa n’ibigeragezo, ni kimwe no kurota ugwa mu mwobo. Kurota uva hasi ukazamuka hejuru uguruka akenshi bisobanura kwaguka mu buryo bw’umwuka no gukura kw’impano. Kurota wurira igiti cyangwa uzamuka escalier bisobanura kuzamuka mu ntera.
6.Kurota urupfu.
Ibyo biba kuri benshi. Kurota wapfuye cyangwa ugiye gupfa ntibisobanura ko ugiye gupfa, ahubwo bivuga imihindagurikire y’ibintu cyangwa iherezo ry’ikintu runaka kizatumahabaho itangira ry’ikindi. Urupfu rero rusobanura iherezo ry’igikorwa cyakorwa ko ari igihe cyo guhindura hagakorwa ibindi. Iyo urose undi muntu apfa bisobanura ko uwo muntu arimo gucika intege akaba agiye kugwa.
7. Kurota wambaye ubusa.
Kuba wambaye ubusa bisobanura ko ushobora kuba wumva utarinzwe mu mibereho yawe. Bishobora ariko na none kuba ikimenyetso cyo kwisanzura ku bantu bose ndetse no kwigirira ikizere. Birumvikana ko bishobora kugira igisobanuro cyiza cyangwa kibi kuko bishobora no kwerekanako uri biri hanze ntabanga ugira. Nanone kandi bisobanura ko nta gukiranuka ugira ko ufite ibintu byinshi bigutandukanya n’Imana.
8. Kurota warohamye.
Cyane cyane umuntu arota atyo iyo afite ibibazo bizamugora kubyikuramo. Icyo gihe rero uba ufite ubwoba bw’uko ushobora kunanirwa n’ako kazi kagutegereje. Nanone bisobanura kuzabiranywa n’ibigeragezo ukarengerwa n’isayo agahinda gasaze. Kurotera umuntu ari mu mazi yatobamye asa nabi nabyo bivuga ko hari ibyaha ari kwivurugutamo.
9. Kurota ukuka amenyo yose.
Ubundi amenyo ni ikimenyetso cy’ubuhangange n’inyota yo gushaka gutunga. Gukuka amenyo mu ndoto ni ubwoba bwo gutinya kuva ku buyobozi bw’ikintu runaka wari ukomeyemo.
10. Kurota ushyikirizwa ubutumwa.
Gushyikirizwa ubutumwa utiteguye bishobora kugushimisha ,kugutenguha cyangwa kugukomeretsa. Urugero rwa hafi ni urwo gutekereza ibisubizo by’ibizamini bishobora kandi gusobanura ko hari umuntu uhora wifuza kubona udaherutse.
11. Kurota wabonye amafaranga.
Kurota amafaranga bisobanura ko urota amafaranga aba afite ubukire mu mutima we aba ashaka kuzashyira ahagaragara. Izo nzozi kandi zigaragaza uko ateye ,ibyo akunda n’ubushake bwo kubishyira ahagaragara kugira ngo amenywe.
12. Kurota ubukwe.
Kurota ubukwe bigira ibisobanuro byinshi bitewe n’uburyo ubirosemo hamwe n’uwo ubiroteye ariko akenshi bisobanura urupfu. Iyo urose umuntu w’umugabo yakoze ubukwe yambaye ikanzu y’abageni biba ari urupfu. Iyo urose abantu basezerana bishobora gusobanura gushinga urugo cyangwa bigasobanura kubona agakiza cyangwa kongera kwivugurura mu gakiza bagasubira uko bahamagawe cyangwa se uko basezeranye n’Imana.
13. Kurota uri ku igare.
Kurota uri ku igare bishobora gusobanura urupfu kurota uri mu modoka cyangwa kuri moto bigasobanura kwihuta mu iterambere cyangwa se bigasobanura urugendo rw’ivugabutumwa byose biterwa n’ibyabanje ndetse n’ibyakuriye muri izo nzozi.
14. Kurota urya.
Kurota urya bigira ibisobanuro byinshi bitewe n’ibyo warose urya. Iyo warose urya ibintu bikomeye nk’imyumbati n’amateke cyangwa bishariye nk’umuravumba uba ugiye guhura n’ibibazo bikakaye iyo warose urya cyangwa unywa ibintu biryoheye uba ugiye guhura n’ibintu byiza.
Martin MUNEZERO
REBA HASI RAMADHAN JUNIOR ASUBIRAMO INDIRIMBO KU MUNINI YA MAVENGE SUDI:
Mwiriwe neza?
Mwazansobanuriye inzozi zo kurota uwo mwakundanaga ariko yakurakariye.
Mwadusobanurira kurota uraswa icyo bivuga?
Narose ndwana n’abagizi ba nabi ndabatsinda ariko icyanteye kwibaza byinshi nuko muri urwo rugendo banzaniye abana batwaye nkabasengera bagakira munsobanurire.
Kurota bagutunga imbunda urikumwe numukunzi was maze we akaraswa bari bari kumwaka amafaranga
Munsobanurire kurots inkoko indoma kugatoki
Muzansobanurire kuriya ubona imbwa
Munsobanurire kuba uri kwambukana nabandi ku iteme abandi bakambuka nge nkasigara bikarangira batinduruye iteme nkaca munsi. Murakoze ntegereje ibisubizo byany
mwazansonuriye kurota ufite ubukwe ariko bugapfa wabugezemo ndetse no kurota bagutereye ivi
Munsobanurire kurota urya inyama , ubona imizinga yinzuki: ubona imbata zirukankana inzoka bisobanuye iki?
Munsobanurire kurota wica ibihumwo byinshi cyane urikimwe nabandi ba2 mubisahuranwa then hakaza umuntu akabigutwara
Munsobanurire kurota wica ibihumwo byinshi cyane urikimwe nabandi ba2 mubisahuranwa then hakaza umuntu akabigutwara
Ukonarose ndikumwe nindhutizanjye turikoga munyanja twaryohew ijoro ryose nabyutse duhejeje inyanja mbyuka ntameze neza meze nkurwaye
Kurota urikumwe na prezida,akwemerera amafaranga yo gukora,budakeye kabiri ukongera ukarota uri mu rugo rwe ubyina mu bukwe bwu mwana we,
Bishatse kuvuga iki?kdi mpora murota kenshii ngo nkanamubwira nti kdi ubu wasanga ndikubirota!!ngo akambwira ngo hoya humura noneho turi kumwe,ngashiduka ngasanga nabirotaga,agahinda kakanyica,
Munsobanurire kurota uhetse umwana urikumanuka ahantu hanyerera kandi wambaye ibitenge kandi urumukobwa murakoze
Munsobanurire kurota uhetse umwana urikumanuka ahantu hanyerera kandi wambaye ibitenge kandi urumukobwa murakoze
Mustobanurire impamvu umuntu Arota umuhungu bakundana burimunsi kdi batakibana kdi uwobakundanubu ntanarimwe aramurota plz
Muraho. Ndashaka muzansobanurire kurota umuntu ari kwiga icyo bisobanuye. Murakoze
Muraho hari youtube channel yitwa Ingando online isobanura inzozi zitandukanye mwajyaho mugakurikirana ubwo busobanuro bwose
Mwaramutse nashakaga kumenya nko nkunda kurota ndi kumwe na président bifuze iki ? Rimwe n’a rimwe ndi kumwe numu ryango we umudamu wr cg umukobwawe we bivuzeviki? Kurota igiti cyamashami maremare cyane atambitse ariho amababi bivuze iki?
Ndagirango munsobanirire kurota wituma cg se uri muri toilete wituma.
Muraho neza? Nagirango mumbwire kurota umuntu wapfuye muri kuganira bishatse kuvuga iki?
Muraho neza? Nagirango mumbwire kurota umuntu wapfuye muri kuganira bishatse kuvuga iki?
Muraho neza? Nagirango mumbwire kurota umuntu wapfuye muri kuganira bishatse kuvuga iki?
Musobanurire kurota baguhetse mumugongo
Kurota uri kumwe na perezida bisobanuye iki..?
Muzansobanurire kunzozi umuntu ngo ya ndoteye na nanutse?
muraho neza muzatubwire kurota bakurasa amasasu ntakugereho ukayakwepa icyo bisobanura
kurota ukora umusaraba bisobanura iki?
Kurota uhetse umwana kd utari umugore utarigeze unabyara mbega ukiri inkumi bisobanura iki??
Kurota mama wawe angiye gupfa Kandi yarapfuye bivuze iki
Kurota inzoka ikurya ukumva ububabare ukanabyuka. Hamwe yakuriye munzozi Hari kukurya bivuze iki?
Yh niby kb
x kd courage
Kurota unywa itabi bisobanuye iki?
Muzansobanurire kurota wiruka uhunga amazi yo agakomeza kugusanga
Muzansobanurire kurota wiruka uhunga amazi akagukurikira
Mudusobanurire waroso urikumwe na president arikuguha akazi bivuga iki?
Mwamfashije mukansobanurira inzozi zokurota uroba amafi nibiganza?mumfashe rwose.
Munsobanurire ninzozi zokurota peresida wigihugu aguhumuriza akuganiza.
Mwaramutse neza,nashakaga ko munsobanurira inzozi narose hari ubukwe bwendaga kuba gusa hasohoka invitation zanditseho ngewe nu muhungu gusa uwo muhungu ntiyarazi umukobwa bazabana uwaririwe, bavuganaga batarahura bapanga ubukwe noneho buraba bamukina ko bakwambika undi utari wawundi bavugana ngo barebe ko yamenya ko bamuhaye undi mukobwa utari uwe. nnh ninjyewe bambitse ; imihango yo gusaba iraba irarangira atarabimenya ariko nkajya mureba nkabona ari kureba cyane wawundi bavuganaga ark ntashobore kuvuga ko uwo bamuhaye(ariwe njyewe) atariwe mugeni ashaka. Gusaba byarabaye mu nzozi birarangira rwose munsobanurire icyo bivuze, Murakoze
Nibyo ibyo uvuze kuk harim nibyo njue ndota nibyo kweli ark wazadubonuriye ibyimbuto kuk njya nkunda kurota imbuto kenshi
mbanje kubasuhuza kdi mbashimira uburyo mudusobanurira inzozi zitandukanye.jye narose ndi hafi y’ikiyaga hari umuntu washakaga kungirira nabi ,gusa ngasenga ntokesha,nageraho ijwi ntirisohoke,nyuma naje kubona umutu wambaye ubusa hejuru hasi yambaye ikabutura ,ati ndaje ngufashe ntugire ubwoba,byarangiye twinjiye munzu tumusanga munzu dusanga afite amafranga ahita ayata hasi ,nanabona inka iri mu mazi irimo inywa ,nagirango munsubanurire icyo bivuga,murakoze.
Ndashaka ko munsobanurira umuntu yarose yashakanye numuntu agahita abyara bisobanuye iki? Murakoze.
Narose pfana numukunzi wanjye dusinga abana babaho nabi kdi nitwari twabana mwamfasha mukansobanurira
Muraho?kurota ubona ijambo mwijuru handinde UWERA ukajya kumva ijwi ryumugabo avuga ngo UWERA yafunguwe ibyo bisobanuye iki?
Ndumva ibyavuzwe aribyo pe kuko narose nahawe amafaranga menshi cyane . Murakoze
Ndumva ibyavuzwe aribyo pe kuko narose nahawe amafaranga menshi cyane . Murakoze
kurota wazamuntera mukazii
Kurota usambana numubyeyi wawe mama ukubyara
Cg uragiye inkanyinci hakaba imwe irwanye nidi
Imwe muzirwanye iganfa
Muzaba mukoze
Muraho! mwambwira u usobanuro bw’inzozi nounda kurota ndimo kuroba amafi? Maze kurota nk’ishuro zirenga umunani
Christine kurota
Umusatsiwakuvuyeho utazuburyo
Wakuvuyeho bisobanura Oki?
Mwiriwe murakoze k’ubusobanuro bw’inzozi mududobanuriye
None nimumfashe munsobanurire kurota inka ikwirukankaho ushaka Ku kwica
Murakoze Imana ibahe umugisha
Mwiriwe murakoze k’ubusobanuro bw’inzozi mududobanuriye
None nimumfashe munsobanurire kurota inka ikwirukankaho ushaka Ku kwica
Murakoze Imana ibahe umugisha
Kurota ufunzwe watorotse bakagufata munsobanurire
kurota wambaye ikanzu yubukwe ubona wambay impeta utabonye uwayikwambitse bisigura iki?muhezagirwe
Narose Ubwambere Ndi Kuri Moto Hanyuma Nsunika Ikinga Nyuma.
nitwa iradukunda munsobanurire inzozi uryana umuhungu iwanyu ugiye kumwerekana hanyuma akarara mukaza ahantu mugashamba yarangiza akakubwirango nta gukunda muraknze.
niyonkuru Patrick
musobanurire kurota urikwahira inshinge
kurota uzegurutse ninyamaswa
Gatarayiha,munsobanurire.Kuririgitikikakugwisha,murakoze!
Kurota uri gutora inkwi zo gucana byo se bisobarwa bite?
Kurota wambaye ikanzu yubukwe (ivara) wabatirishije umwana bisobanuye iki
Muzasobanure kurota umuntu acanye umuriro womuziko
nurakoze kudusobanurira kubijyanye ninzozi nagirango mbasobanuze umuntu iyo arose ari munama ye yubukwe ariko uyiyoboye akakubwira ko witwaye nabi .byaba bisobanuye iki? murakoze
munsobanurire kurota imbwa ikurya icyo bisobanuye
Kurota mama wawe apfa
NAROSE,IMBWA,IRIKUNDYA.BISOBANURA,IKI
Muraho,nitwa Denise munsobanurire kurota ucukura ibyobo ujyamo uri muzima
Muzansobanurire umuntu arota ingwe imurya cg intare
Muzansobanurire umuntu arota ingwe imurya cg intare
Murakoze Ni David Niga University Of Rwanda Muzansobanurire Kurota Uri Kumbugankoranyambaga Murakoze
ahwiii muranduhuye pe kuko ndimubantu barota cyane bikomeye, none munsobanurire kurota umuntu akujyana ahantu mukazu Ukuntu hameze nkomugishanga ,ariko mwakokazu kuduti akakunigaaa mpaka amaraso akaza, akaguta aho ariko wapfuye nyuma ukahava, kd ukaza gusanga ufite amajerekani urikuvoma iwe murakoze, Imana ibahe umugisha
mudusobanurire kurota urimwisoko urugura imyenda kd ubona ihendutse
munsobanurire : kurota ujya murukiko wowe nasheri wawe bikamunanira gusoma icyobisobanuye murakoze
muraho.nitwa nsengiyumva jean nepo.muzatubwire kurota wirukankwaho ninka cg inzoka bisobanura iki.murajo
kurota inzoka bisobanura iki?
kurota uvugana nabantu batakiriho
Kurota uva imyuna bisobanula iki
Nukuri mukomereze ngaho kuko nkajewe muranyigishije gusa ntimwambwiye iyo urose uryamana numuhungu mukundanye icobivuze
kurota uteruye umwana
kurota uteruye umwana


text:
Urwunge rw’amashuri rwa Bisate rwagiriwe inama yo kwita ku isuku
Yanditswe na MUGISHA BENIGNE
Mu bukangurambaga bwa Minisiteri y’uburezi ku ireme ry’uburezi, mu byasuzumwe harimo n’isuku mu mashuri, aho byagaragaye ko hari amashuri akigaragaza umwanda, akaba agirwa inama yo kwita ku isuku mu buryo bwimbitse ahari hasuwe Urwunge rw’amashuri rwa Bisate.
Iri shuri riherereye mu murenge wa Kinigi, mu karere ka Musanze ahitegeye Ibirunga bya Bisoke na Sabyinyo. Itsinda ry’abashinzwe ubukangurambaga ku ireme ry’uburezi ryatangiriye umurimo waryo mu gusura igikoni gitegurirwamo amafunguro y’abanyeshuri, aho ryasanze hatanogeye ijisho, amafunguro yashyizwe mu bisate by’ingunguru bidafite isuku kimwe n’amabase baruriramo.
Kubwimana Fortunée, umugenzuzi w’uburezi mu Ntara y’Amajyaruguru, akaba umwe mu bagize itsinda ry’ubukangurambaga ku ireme ry’uburezi mu Karere ka Musanze, yabagiriye inama yo gushaka ibindi bikoresho byo kwaruriramo amafunguro mbere y’uko agera mu mabase ajyanwa muri buri shuri, kuko ibyo bice by’ingunguru bigaragara ko bitujuje ubuziranenge n’isuku ikwiriye amafunguro, bikaba bishobora guteza uburwayi abanyeshuri.
Ati: “Ko mbona biriya bice by’ingunguru mwaruriramo biteye inkeke? Ese mwabuze amasafuriya manini meza yo kwarurimo ibiryo mubivana aho byatekewe? Mugerageze muhindure kuko ibi bice by’ingunguru bidakwiye kwarurirwamo amafunguro agaburirwa abanyeshuri.”
Iri tsinda rikora ubukangurambaga bw’uburezi mu Karere ka Musanze kandi ryagannye ahaherereye ubwiherero bw’abanyeshuri.
Mu mvugo ituje kandi yuzuye impanuro, Umuyobozi w’Ishuri rikuru rya Tumba College Of Technology, akaba ari nawe uyoboye iri tsinda, Eng. Gatabazi Pascal, yagaragarije ubuyobozi bw’ishuri ikibazo cy’umwanda yabonye mu bwiherero bw’abanyeshuri, ari na cyo kizamura umwuka mubi n’isazi.
Yagize ati “Harabura iki ngo iyi miyoboro y’inkari yazibye ngo iziburwe igana ahabugenewe kugira ngo abanyeshuri babone aho banyura binjira mu bwiherero? Harabura iki ngo iki kibazo gikemurwe abana babone aho banyura binjira mu bwiherero bwabo?”
Ikindi cyagaragariye iri tsinda ni ibyobo byagenewe kwakira umwanda uturuka mu bwiherero bidapfundikiye neza bigaragaza imyanda, ari naho isazi nyinshi zituruka zigana mu kibuga no mu mashuri, ndetse no mu gikoni batekeramo amafunguro abana bafatira ku mashuri.
Kuri ibi bibazo byose umuyobozi w’ishuri Ngendahayo yabuze icyo abyisobanuraho, ariko iri tsinda rimusaba kureba uburyo akemura ibibazo by’umwanda byagaragariye amaso yabo kuko bidasaba ingengo y’imari ituruka muri Minisiteri cyangwa mu karere, uretse gufatanya n’abo bakorana gushyiraho gahunda y’isuku muri iri shuri.
Mu bindi bibazo byagaragajwe n’abarezi ubwo bagiranaga inama n’iri tsinda ni rusange ku bigo by’amashuri byasuwe, birimo imfashanyigisho zijyanye n’integanyanyigisho nshya zitaraboneka, ni mu gihe iyi nteganyanyigisho nshya izatangira kubazwaho mu bizamini bya Leta by’uyu mwaka wa 2018.
Ikindi cyagarutsweho n’abarezi bo muri iki kigo k’ishuri ni ikibazo cyo kutagira mudasobwa mu gihe bafite isomo ry’ikoranabuhanga, kongeraho ikibazo cya laboratwari n’ibikoresho byazo ndetse n’ibinyabutabire bizikoreshwamo mu kwigisha isomo ry’ubutabire.
Kuri ibi bibazo byose, itsinda ry’abakangurambaga bari basuye iri shuri ryabasezeranyije ko bagiye kubikorera ubuvugizi bikaboneka mu gihe cya vuba, ariko na bo babasaba gukemura ibibazo biri mu kigo bitagomba ingengo y’imari ya Minisiteri y’uburezi cyangwa y’akarere, ahubwo bisaba gukemurwa n’ubushake n’ubushobozi bw’ishuri.


text:
Radio ijwi ry’iwacu mbere na mbere ni Urubuga rugamije gutega amatwi buri muntu wese, uko angana kose, uko asa kose, aho ari hose. Ni Urubuga ruteza imbere Umuco w’amahoro ushingiye k’Ubwubahane n’Ubupfura buzira Kwandavura, Kwandagara, Kwenderanya no Kwanduranya.
Ni ihuriro ry’abaharanira gukangurira abanyarwanda kwimika no kwimakaza Umuco w’Ubwisanzure mu bitekerezo n’imiyoborere myiza ishingiye ku kubaha no guhesha agaciro Ubuzima bwa Muntu.
Radio Ijwi ry’Iwacu ni Urubuga rugamije Gukangurira Abanyarwanda kumenye amateka yabo, kuyacengere no kuyumva umuhumeko ngo bayajore, bayaigishe kandi bayandike uko ateye nta kuyatera ibiremo cyangwa kuyarema ibihanga; rugamije kandi nanone gukungahaza Ubumenyi, Ubuhanzi n’Umuco mwiza w’Igihugu.
Ni Urubuga rugamije kwimakaza Gusabana no Kwungurana ibitekerezo mu bwubahane no mu bworoherane.
Duhaye rero ikaze buri wese kandi turarikiye utwumva wese, uwo ari we wese,aho ari hose gufata ijambo ngo atwungure ibitekerezo, atange umusanzu we mu kwubaka u Rwanda.
Radiyo Ijwi ry’iwacu ni ijwi ribereyeho gusangira n’abanyarwanda ibitekerezo no kugeza kubayumva bose ibiganiro, amakuru, indirimbo zinyuranye z’iwacu n’izahandi